Παραγωγική Ανασυγκρότηση της Καβάλας: Οι αναφορές του Αλέξη Τσίπρα από την Κομοτηνή στην περιοχή μας - KAVALA POST\nΤι είπε ο Πρωθυπουργός της Ελλάδας για τους αγρότες, την Εγνατία Οδό και τα διόδια, τον Ε61, τον TAP και την υπόγεια αποθήκη φυσικού αερίου «Νότια Καβάλα», για τη «Σιδηροδρομική Εγνατία» και για θέματα που άπτονται της Πρωτοβάθμιας Υγείας\n15|11|2017 | 07:35\nΤο 6ο Περιφερειακό Συνέδριο για την Παραγωγική Ανασυγκρότηση της Περιφέρειας Ανατολικής Μακεδονίας-Θράκης ολοκληρώθηκε το βράδυ της Τρίτης 14 Νοεμβρίου 2017 στην Κομοτηνή με «συμπρωταγωνιστή» και την Καβάλα, ούσα ένας από τους βασικότερους πυλώνες ανάπτυξης της Περιφέρειας.\nΩς εκ τούτου, ο Πρωθυπουργός της Ελλάδας Αλέξης Τσίπρας αναφέρθηκε σε μια σειρά από θέματα που άπτονται έμμεσα και άμεσα της Καβάλας και παρόλο που «δεν έβγαλε είδηση», ωστόσο «αποκαλύφθηκαν» οι προτεραιότητες της κυβέρνησης για την περιοχή μας.\nΔιαβάστε παρακάτω αναλυτικά τα «δικά μας» θέματα τα οποία έθιξε ο Πρωθυπουργός\nΓια τους αγρότες και τη Βιομηχανία\n«Η νέα γενιά των αγροτών πρέπει να ηγηθεί της παραγωγικής διαδικασίας. Και θα την ενισχύσουμε με κάθε διαθέσιμο τρόπο και μέσο. Η επιλογή ενίσχυσης των νέων αγροτών και επιστημόνων του αγροτικού τομέα θα είναι αποτυπωμένη σε όλα τα μέτρα του Προγράμματος Αγροτικής Ανάπτυξης που ακολουθούν.\n»Η στήριξη της Βιομηχανίας και της Μεταποίησης είναι βασικός στόχος ενός σχεδίου παραγωγικής ανασυγκρότησης για την Περιφέρεια. Οι συνολικές υποβολές στον Νέο Αναπτυξιακό Νόμο για την Περιφέρεια, ανέρχονται μέχρι σήμερα στις 17 με συνολικό ύψος 99 εκ. ευρώ.\n»Και εδώ, όμως, υπάρχουν θέματα προς αντιμετώπιση, τα οποία δεν είναι κατά κύριο λόγο αποτέλεσμα της οικονομικής κρίσης, αλλά μακρόχρονης κακοδιαχείρισης που έχει οδηγήσει βιώσιμες επιχειρήσεις στην κατάρρευση».\nΓια την Εγνατία Οδό και τον Ε61\n«Οι υποδομές είναι το κλειδί για να μετασχηματιστεί η Θράκη και η Ανατολική Μακεδονία από μια ακριτική περιοχή της χώρας σε ένα σταυροδρόμι παραγωγής, εμπορίου και πολιτισμού. Το υπουργείο Υποδομών εξασφάλισε έργα οδικής ασφάλειας ύψους 40 εκ. ευρώ που θα καλύψουν ολόκληρη την Περιφέρεια Ανατολικής Μακεδονίας και Θράκης.\n»Η σύνδεση της Δράμας τόσο με την Καβάλα (Ε61) όσο και με την Αμφίπολη είναι δέσμευση της κυβέρνησής μας. Η μελετητική ωρίμανση και των δύο έργων θα προχωρήσει, ώστε να μπορέσουν αυτά τα έργα να υλοποιηθούν.\n»Μέσα στον χρόνο δημοπρατείται το ηλεκτρονικό αναλογικό σύστημα διοδίων και η Εγνατία Οδός θα είναι ο πρώτος αυτοκινητόδρομος στον οποίο θα εγκατασταθεί. Άλλη μια δέσμευση αυτής της κυβέρνησης που γίνεται πράξη. Τα διόδια που θα λειτουργήσουν στον ενδιάμεσο χρόνο θα έχουν χρέωση 0,030 ευρώ ανά χιλιόμετρο και θα υπάρχουν προβλέψεις για απαλλαγή των μετακινήσεων των συμπολιτών μας ΑμεΑ σε όλο το οδικό δίκτυο και των μόνιμων κατοίκων ανά περιοχή.\n»Όσον αφορά τη “Σιδηροδρομική Εγνατία”, προτεραιότητα είναι η σιδηροδρομική σύνδεση με τα λιμάνια».\nΓια τον TAP και την υπόγεια αποθήκη φυσικού αερίου «Νότια Καβάλα»\n«Η Περιφέρεια Ανατολικής Μακεδονίας και Θράκης βρίσκεται στο επίκεντρο ενός από τα βασικά σχέδια της Ευρωπαϊκής Ένωσης για το Φυσικό Αέριο. Κεντρικό ρόλο παίζει στο σχέδιο αυτό ο TAP που θα μεταφέρει φυσικό αέριο από το Αζερμπαϊτζάν μέσω Τουρκίας και Ελλάδας και παρότι έχει ήδη κατασκευαστεί το 50% του αγωγού, παραμένει επιτακτική η ανάγκη ολοκλήρωσής του μέχρι το 2020.\n»Τον ενεργειακό χάρτη της περιοχής συμπληρώνουν δύο εθνικά έργα που θα τροφοδοτούν την εγχώρια, καθώς και τις αγορές των Βαλκανίων-και δυνητικά της Ευρώπης-με φυσικό αέριο: Η κατασκευή του πλωτού σταθμού LNG στην Αλεξανδρούπολη και η αξιοποίηση του υπό εξάντληση κοιτάσματος Καβάλας, ως υπόγειας αποθήκης φυσικού αερίου (Νότια Καβάλα), για λόγους ασφάλειας εφοδιασμού».\n«Στην Περιφέρεια Ανατολικής Μακεδονίας-Θράκης έχουν σχεδιαστεί 17 Τοπικές Μονάδες Υγείας και στο αμέσως επόμενο διάστημα θα ξεκινήσει η λειτουργία σε 5 από αυτές: 2 στην Κομοτηνή και από 1 σε Αλεξανδρούπολη, Ξάνθη και Καβάλα.\n»Υπάρχει ένα ολοκληρωμένο σχέδιο χρηματοδότησης, που αφορά τις δομές Πρωτοβάθμιας Φροντίδας Υγείας, καθώς και τον ιατροτεχνολογικό εξοπλισμό των Νοσοκομείων».\nΓια τα Λιπάσματα\n«Όσον αφορά τα Λιπάσματα, βασικός στόχος της κυβέρνησης είναι η αποκατάσταση της νομιμότητας και της ομαλότητας και η εφαρμογή όλων των αποφάσεων που δικαιώνουν τους εργαζόμενους (διαβάστε περισσότερα εδώ)».\nΤο πλήρες κείμενο της ομιλίας του Αλέξη Τσίπρα\n«Σας βλέπω πολύ ανυπόμονους εδώ στη Θράκη. Πάντοτε ήσασταν ανυπόμονοι. Καλό πράγμα είναι, να είστε ανυπόμονοι. Όμως, θέλω να σας πω ότι έχουμε εγκαινιάσει έναν θεσμό, πρωτότυπο θεσμό, τον θεσμό των αναπτυξιακών περιφερειακών συνεδρίων. Έναν θεσμό που δεν υπήρχε στον τόπο, διότι το προνόμιο του σχεδιασμού της ανάπτυξης – και ίσως γι’ αυτό δεν ήρθε ποτέ πραγματική και δίκαιη ανάπτυξη και ισομερώς κατανεμημένη – ανήκε στα γραφεία των Αθηνών. Αυτή είναι η πραγματικότητα. Και ούτε που θα διανοούταν κάποιος στο παρελθόν να καθίσει ισότιμα, ο πρωθυπουργός, οι υπουργοί, με τον περιφερειάρχη, τους δημάρχους, τους εκπροσώπους των κοινωνικών και παραγωγικών φορέων και από κοινού να συζητήσουν, να ανταλλάξουν απόψεις, να ακούσουν κριτική. Ξέρετε, το κάνουμε εμείς αυτό, που στις περισσότερες των περιπτώσεων δεν έχουμε περιφερειάρχες ή δημάρχους που να τους θεωρούμε δικούς μας, αλλά η άποψή μας είναι ότι τα προβλήματα είναι δικά μας, όλων. Δεν έχει νόημα, λοιπόν, να φοβόμαστε την κριτική, την διαφορετική άποψη, αλλά να κάτσουμε με ειλικρίνεια, όμως, να δούμε πώς θα αντιμετωπίσουμε αυτά τα προβλήματα.\nΌταν ξεκινήσαμε, λοιπόν, αυτόν τον πρωτότυπο θεσμό κάποιοι που ίσως να μην μπορούσαν να κατανοήσουν την αξία του διαλόγου και τη σύνθεση σε τοπικό επίπεδο, έσπευσαν να μιλήσουν για επικοινωνιακό πυροτέχνημα. Και προσπάθησαν, μάλιστα, να αποτρέψουν τα αυτοδιοικητικά τους στελέχη να συμμετάσχουν σε αυτή την προσπάθεια.\nΣήμερα απ’ ό,τι βλέπετε εδώ, ο χάρτης αρχίζει και γεμίζει. Είναι το 6ο αν δεν κάνω λάθος στη σειρά, Αναπτυξιακό Περιφερειακό Συνέδριο. Η εξαιρετική επιτυχία όλων των προηγούμενων αποδεικνύει, όχι μόνον ότι αυτή η μηδενιστική προσέγγιση δεν έχει σχέση με την αλήθεια, αλλά αυτό που προσπάθησα να σας πω ποιο πριν: ότι ένας από τους λόγους που οποιοσδήποτε αναπτυξιακός σχεδιασμός στο παρελθόν, δεν κατάφερνε να βγει από τα όρια της Αττικής και να αγγίξει την περιφέρεια, είναι γιατί δεν συζητήθηκε και δεν σχεδιάστηκε ποτέ με τους ανθρώπους της περιφέρειας. Και υπ’ αυτήν την έννοια, αγαπητοί φίλοι και φίλες, θα ήθελα να σας πω ότι δεν πειράζει καθόλου, αν μακρηγόρησε ο αγαπητός περιφερειάρχης. Διότι έχουμε ανάγκη την παρουσία της Αυτοδιοίκησης, ακόμα και αν δεν συμφωνούμε με αυτά που μας λέει. Έχουμε ανάγκη τον αντίλογο, τη διαφορετική άποψη. Είναι στοιχείο της δημοκρατίας αλλά και της κοινής μας προσπάθειας να συνθέσουμε και να προχωρήσουμε μπροστά. Και θέλω να πω, ότι σήμερα δεν υπάρχει – θέλω να πιστεύω τουλάχιστον – κανείς καλόπιστος πολίτης ό,τι κόμμα κι αν υποστηρίζει, που να θεωρεί ότι δεν είναι το συνέδριο αυτό, που σήμερα κλείνει τις εργασίες του αλλά το αποτέλεσμά του θα συνεχίσει να αποτελεί τον οδικό χάρτη πάνω στον οποίο θα προχωρήσουμε το επόμενο διάστημα, προκειμένου να αναδείξουμε τα ανταγωνιστικά πλεονεκτήματα του τόπου σας – που να μην θεωρεί, λοιπόν, ότι το συνέδριο αυτό αποτέλεσε και συνεχίζει να αποτελεί μία ευκαιρία για την περιοχή. Είναι ευκαιρία για όλους μας να ακούσουμε, να συζητήσουμε, να αποφασίσουμε, να δεσμευτούμε η κυβέρνηση πρώτα απ’ όλα αλλά και εγώ προσωπικά.\nΘα σας πω όμως κάτι, κατά τη γνώμη μου, σοβαρό που προκύπτει από αυτού του είδους τον μηδενισμό στον οποίον αναφέρθηκα αρχικά: Ξέρετε κάτι; Από το πώς αντιμετωπίζει ο καθένας τις προσπάθειες όχι της κυβέρνησης, αλλά των παραγωγικών τάξεων και της ίδιας της χώρας να ανοίξουν δρόμοι ανάπτυξης. Από το πώς αντιμετωπίζει τη διανομή του κοινωνικού μερίσματος, που ανακοινώθηκε χθες. Από το πώς αντιμετωπίζει κάθε μέτρο και κάθε βήμα, που αποσκοπεί στο να ξεκολλήσει η Ελλάδα από την στασιμότητα. Από το πώς αντιμετωπίζει τον αγώνα κατά της διαφθοράς, της διαπλοκής, της φοροδιαφυγής, των φορολογικών παραδείσων και των offshore. Κρίνεται. Αποδεικνύει, ποια σχολή σκέψης, ήθους, συνέπειας, σοβαρότητας, εθνικής ευθύνης εκπροσωπεί.\nΔεν θέλω να επιμείνω πολύ σε αυτό. Καθένας άλλωστε που θέλει να καταλάβει, καταλαβαίνει τη διαφορά ανάμεσα στη Θράκη και στα νησιά Κέιμαν. Είναι μεγάλη η απόσταση άλλωστε. Ωστόσο, δεν μπορώ να μην αναφερθώ στο γεγονός, ότι κάποιοι σήμερα προσπάθησαν στα μέσα ενημέρωσης με κάποιες συνεντεύξεις που έδωσαν, λαλίστατοι συνεχώς, να μας ενημερώσουν, ότι το να παρκάρεις αφορολόγητα λεφτά στους εξωχώριους παραδείσους αποτελεί ηθικό, μάλιστα, δικαίωμα όσων προσπαθούν να γλιτώσουν τα εισοδήματά τους από την υπερφορολόγηση. Αφού έτσι, μας λένε, λειτουργεί στον καπιταλισμό το παγκόσμιο σύστημα. Δεν θα σχολιάσω καν την ουσία αυτών των απόψεων. Θα σας πω μόνον ένα πράγμα: ότι, αν βρεθήκαμε ως χώρα σε αυτό το σημείο, σε αυτό το σημείο της χρεοκοπίας, δεν είναι, γιατί δεν είχαμε δυνατότητες ούτε, γιατί, όπως μας λέγανε, ζούσαμε πάνω από τις δυνατότητές μας και από τις ικανότητές μας. Αλλά, γιατί πάντοτε σε αυτόν τον τόπο συνυπήρχαν δύο Ελλάδες: Η Ελλάδα της παραγωγής και της δημιουργίας, με την οποία ήρθαμε σήμερα σε επαφή και χθες και σήμερα σε αυτό εδώ το Συνέδριο με τους εκπροσώπους της και από την άλλη μεριά η Ελλάδα της διαφθοράς και της αρπαχτής. Αυτή είναι η αλήθεια.\nΗ πρώτη, η Ελλάδα της παραγωγής, του μόχθου, της δημιουργίας πάσχιζε να αναδείξει τις παραγωγικές δυνατότητες του τόπου, να χτίσει, να δημιουργήσει, να κινήσει τον τροχό της ιστορίας προς τα εμπρός.\nΗ δεύτερη, κοίταζε πάντα πως θα απομυζήσει τον κόπο και τις δυνατότητες της πρώτης και να βρίσκει τρόπους πάντοτε να νομιμοποιεί αυτή την λεηλασία. Και τώρα, σαν να μην έφτανε αυτό, έχουμε και την άποψη που λέει, ότι εκτός από νόμιμη, αυτή η λεηλασία ήταν και ηθική.\nΕγώ, λοιπόν, αντί απάντησης σε όλα αυτά, θα επιμείνω σε ένα. Η Ελλάδα της αρπαχτής, χρεοκόπησε μαζί με την Ελλάδα της κρίσης. Δεν πρόκειται να επιστρέψει, δεν θα την αφήσουμε να επιστρέψει. Από δω και στο εξής, έχουμε όλοι μαζί την ευθύνη, έχουμε όλοι μαζί την υποχρέωση να χτίσουμε ξανά στα πόδια της την Ελλάδα της δημιουργίας. Και εμείς σε αυτό θα επιμείνουμε. Στην προσπάθεια να θεμελιώσουμε, να χτίσουμε, να δώσουμε ώθηση στην Ελλάδα του μόχθου και της δημιουργίας, κλείνοντας ταυτόχρονα με όλα τα μέσα τον δρόμο για την παράδοση της χώρας, για άλλη μία φορά, στους παραδείσους εκείνων των λίγων που οδηγούν στην κόλαση των πολλών.\nΘέλω λοιπόν, φίλες και φίλοι, ξεκινώντας την τοποθέτησή μου, να διαβεβαιώσω, πρώτα απ’ όλα τον δήμαρχο της Κομοτηνής που με βλέπει ως πρωθυπουργό για δεύτερη φορά, να μην στενοχωριέται, γιατί θα έρθω ακόμα αρκετές φορές μέχρι να γίνουν οι εκλογές το Φθινόπωρο του 2019, με αυτή την ιδιότητα. Και σκοπεύω να έρχομαι και μετά με τη δική σας θέληση και τη θέληση του ελληνικού λαού. Δεν φταίω, άλλωστε, εγώ, που προηγούμενοι πρωθυπουργοί ερχόντουσαν στην Κομοτηνή και στη Θράκη μόνον όταν είχαν εκλογική διαδικασία. Εγώ πιστεύω πραγματικά, ότι αυτός ο ιδιαίτερος τόπος έχει πολύ σημαντικές παραγωγικές δυνατότητες που πρέπει να αξιοποιηθούν. Ταυτόχρονα, όμως, πιστεύω ότι, αν θέλουμε, να αξιοποιήσουμε τη γεωγραφική και γεωπολιτική τοποθεσία της χώρας, αν θέλουμε να μετατρέψουμε την Ελλάδα σε κόμβο ενεργειακό, κόμβο εμπορίου, κόμβο μεταφορών, δεν έχουμε παρά να επικεντρωθούμε στη Θράκη και να την αξιοποιήσουμε.\nΣήμερα, λοιπόν, η Περιφέρεια Ανατολικής Μακεδονίας και Θράκης βρίσκεται σε μια διαδικασία μετάβασης: Από το καθεστώς της περιθωριοποίησης, τόσο σε εθνικό, όσο και σε διεθνές επίπεδο, τείνει να μετατραπεί σε πόλο σημαντικών εξελίξεων, που αξιοποιούν και ισχυροποιούν την θέση της Ελλάδας στη Νοτιοανατολική Ευρώπη. Αυτή η μετάβαση, είναι στενά συνδεδεμένη με την δυνατότητα της Περιφέρειας να σχεδιάσει και να υλοποιήσει μια ανασυγκρότηση, όχι μόνο παραγωγική, αλλά επίσης κοινωνική και περιβαλλοντική.\nΘέλω, λοιπόν, να ξεκινήσω από τον πρωτογενή τομέα τις αναφορές μου στον αναπτυξιακό σχεδιασμό αυτής της ιδιαίτερης Περιφέρειας. Διότι υπάρχουν μεγάλες και ορατές δυνατότητες ανάκαμψης της πρωτογενούς παραγωγής.\nΗ ανυπαρξία σχεδίου και η αποσπασματική και πελατειακή πολιτική είχε πράγματι καταστροφικά αποτελέσματα στον αγροτικό τομέα, όχι μόνον στην περιφέρειά σας, αλλά σε όλη την Ελλάδα. Για να στηρίξουμε, λοιπόν, μία προσπάθεια ανάκαμψης, δώσαμε προτεραιότητα στην καταβολή των ενισχύσεων και των αποζημιώσεων που δικαιούνται οι αγρότες. Καταβάλαμε κάθε προσπάθεια αύξησης των συνδεδεμένων ενισχύσεων στο πλαίσιο, βεβαίως, που επιτρέπουν οι κανονισμοί. Και ανοίγουμε πλέον τη διαδικασία σύγκλισης των δικαιωμάτων, προκειμένου να αποκατασταθούν αδικίες εις βάρος κυρίως των νέων αγροτών, καθώς και μονομέρειες υπέρ συγκεκριμένων συμφερόντων. Έτσι ώστε οι παραγωγικές δυνάμεις στον αγροτικό χώρο, να αρχίσουν να αναπτύσσονται και πάλι με νέα δυναμική και με εξωστρέφεια.\nΣημαντικό εργαλείο σε αυτή την κατεύθυνση, αποτέλεσε το Πρόγραμμα Αγροτικής Ανάπτυξης. Στο πλαίσιο του Προγράμματος Αγροτικής Ανάπτυξης 2014-2020, στην Περιφέρεια Ανατολικής Μακεδονίας και Θράκης έχουν ενταχθεί και υλοποιούνται έργα συνολικού προϋπολογισμού 334 εκατομμυρίων ευρώ. Από τα οποία έχουν ήδη καταβληθεί περίπου τα 90 εκατομμύρια ευρώ.\nΑπό το Πρόγραμμα Αγροτικής Ανάπτυξης έχουν εκχωρηθεί στην Περιφέρεια συνολικά περίπου 75 εκατομμύρια ευρώ. Το ποσό αυτό, μαζί με τα προγράμματα Leader ξεπερνά τα 100 εκατομμύρια ευρώ. Τα ποσά αυτά θα αξιοποιηθούν για έργα εκσυγχρονισμού των γεωργικών εκμεταλλεύσεων.\nΓια έργα δημόσιων υποδομών για την ανάπτυξη της γεωργίας. Για την εγκατάσταση νέων γεωργών. Για την εκκίνηση νέων επιχειρήσεων. Για τη στήριξη μικρών γεωργικών εκμεταλλεύσεων. Για έργα συνεργασίας και καινοτομίας,.\nΤαυτόχρονα, προχωρούν έργα που αποτελούν ανειλημμένες υποχρεώσεις και της προηγούμενης προγραμματικής περιόδου. Αφορούν τους τομείς των εγγειοβελτιωτικών έργων, αρδευτικών δικτύων και φραγμάτων ύψους 17 περίπου εκ. ευρώ, όπως και έργα υποδομής και εκσυγχρονισμού από το Επιχειρησιακό Πρόγραμμα Αλιείας, ύψους 2,5 περίπου εκατομμύρια ευρώ.\nΘέλω εδώ να σημειώσω το εξής: Τα κλειδιά για την ενίσχυση του δυναμισμού και της εξωστρέφειας του πρωτογενούς τομέα, καθώς και για τον τεχνολογικό εκσυγχρονισμό του πρωτογενούς τομέα, είναι δύο:\nΗ είσοδος νέων ανθρώπων στην αγροτική παραγωγή και η στήριξη νέων και υγειών συνεργατικών εγχειρημάτων. Η νέα γενιά των αγροτών πρέπει να ηγηθεί αυτής της παραγωγικής διαδικασίας. Και θα την ενισχύσουμε με κάθε διαθέσιμο τρόπο και μέσο. Η επιλογή ενίσχυσης των νέων αγροτών και επιστημόνων του αγροτικού τομέα θα είναι αποτυπωμένη σε όλα τα μέτρα του Προγράμματος Αγροτικής Ανάπτυξης που ακολουθούν.\nΕιδικότερα για το πρόγραμμα των νέων αγροτών για να απαντήσω και σε κάτι που ακούστηκε πριν υπό τη μορφή αιτήματος είναι επιλογή μας σε περιοχές ειδικών συνθηκών όπως εδώ στην Περιφέρεια Ανατολικής Μακεδονίας Θράκης, να ενταχθεί, πέρα από τους ήδη ενταγμένους και η μεγάλη πλειοψηφία των επιλαχόντων. Κάτι που θα γίνει με την ορθή διαδικασία.\nΠαράλληλα επιδιώκουμε να αναδιοργανώσουμε τις συλλογικές μορφές της επαγγελματικής οργάνωσης των παραγωγών. Όπως οι οργανώσεις παραγωγών, οι ομάδες παραγωγών και οι κοινωνικές συνεταιριστικές επιχειρήσεις. Μια αναδιοργάνωση που θα προχωρήσει με όρους δημοκρατικής λειτουργίας, ελέγχου και δικαιοσύνης, με στόχο τη δημιουργία κλίμακας μεγέθους στην παραγωγή.\nΕπικουρικά προς την κατεύθυνση αυτή, θα λειτουργήσει και μια σειρά από δράσεις και πρωτοβουλίες που έχουν ήδη δρομολογηθεί. Ενδεικτικά αναφέρομαι σε αυτές που αφορούν την ανάπτυξη της έρευνας και καινοτομίας στον αγροτικό χώρο, τη λειτουργία τράπεζας γενετικού υλικού, το νόμο κατά των ελληνοποιήσεων, την θεσμοθέτηση και έναρξη λειτουργίας ενός φορέα διαχείρισης της δημόσιας αγροτικής περιουσίας, ώστε να αξιοποιηθεί για παραγωγικούς και ερευνητικούς σκοπούς.\nΚαι ακόμα, την ανάπτυξη ενιαίας ταυτότητας για τα προϊόντα του αγροδιατροφικού τομέα και τις συναφείς υπηρεσίες που χρησιμοποιούν ή αξιοποιούν τα προϊόντα αυτά. Το σχετικό πρόγραμμα, η έναρξη του οποίου έχει ήδη ανακοινωθεί από το Υπουργείο Ανάπτυξης, θα βελτιώσει τη θέση των ελληνικών προϊόντων αγροδιατροφής και θα τους επιτρέψει να διεκδικήσουν καλύτερους όρους και μεγαλύτερο μερίδιο στις διεθνείς αγορές. Με όχημα βέβαια πάντοτε, την εξαιρετική τους ποιότητα.\nΤο όφελος για την οικονομία της ΑΜΘ από το πρόγραμμα αυτό αναμένεται να είναι ιδιαίτερα σημαντικό, αφού πολλά προϊόντα της περιφέρειας πληρούν όλες τις προδιαγραφές για να είναι ανταγωνιστικά στην παγκόσμια αγορά.\nΚαι θέλω να σημειώσω και κάτι τελευταίο:\nΤο μεγάλο ενδιαφέρον της Περιφέρειας για τον τομέα της αγροδιατροφής αποτυπώνεται και στις υποβολές που είχαμε στον νέο Αναπτυξιακό Νόμο. Το 46,2% των αιτήσεων της Περιφέρειας αφορούν στην αγροδιατροφή. Συνολικά έχουν υποβληθεί 24 προτάσεις με συνολικό προϋπολογισμό 33,4 εκατ. ευρώ. Με κύρια κατεύθυνση την παραγωγή ποιοτικών προϊόντων και την ενίσχυση της εξωστρέφειας και της εξαγωγικής δραστηριότητας.\nΚαι αυτό είναι μια εξαιρετικά θετική ένδειξη. Για μια δυναμική που αναπτύσσεται και που πρέπει να υποστηρίξουμε με όλα τα διαθέσιμα εργαλεία που έχουμε.\nΈρχομαι τώρα στον δευτερογενή τομέα. Η στήριξη της βιομηχανίας και της μεταποίησης είναι βασικός στόχος ενός σχεδίου παραγωγικής ανασυγκρότησης για την περιφέρεια. Στην Περιφέρεια σας, υπάρχουν σημαντικές υποδομές βιομηχανικής συγκέντρωσης. Οι 8 ολοκληρωμένες Βιομηχανικές και Επιχειρηματικές Περιοχές δίνουν ιδιαίτερη δυναμική. Υπάρχει μια ομάδα σημαντικών βιομηχανικών επιχειρήσεων που αναπτύσσονται και πραγματοποιούν επενδύσεις στο πλαίσιο μιας υγιούς επιχειρηματικότητας. Σήμερα είχα την ευκαιρία να επισκεφθώ μια από αυτές.\nΣτον τομέα της βιομηχανίας, οι συνολικές υποβολές στο Νέο Αναπτυξιακό Νόμο για την Περιφέρεια ΑΜΘ, ανέρχονται μέχρι σήμερα στις 17 με συνολικό ύψος 99 εκατ. ευρώ.\nΩστόσο πρέπει να παραδεχθούμε ότι εδώ υπάρχουν θέματα προς αντιμετώπιση. Τα οποία, μάλιστα, δεν είναι κατά κύριο λόγο αποτέλεσμα της οικονομικής κρίσης. Είναι το προϊόν μιας μακρόχρονης κακοδιαχείρισης που έχει οδηγήσει βιώσιμες επιχειρήσεις στην κατάρρευση ή το κλείσιμο. Είναι γνωστές οι εμβληματικές περιπτώσεις-και θέλω να αναφερθώ σε αυτές- των Λιπασμάτων της Νέας Καρβάλης, της Βιομηχανίας Ζάχαρης και της ΕΝΚΛΩ.\nΣε ότι αφορά τα Λιπάσματα: Βασικός στόχος της κυβέρνησης είναι η αποκατάσταση της νομιμότητας και της ομαλότητας. Η εφαρμογή δηλαδή όλων των αποφάσεων εκείνων που δικαιώνουν τους εργαζόμενους. Η λειτουργία του εργοστασίου με όρους υγείας και ασφάλειας. Η τήρηση της περιβαλλοντικής νομοθεσίας. Στρατηγικός στόχος που θα έλεγα που αφορά όχι μόνο την Καβάλα αλλά το σύνολο της Περιφέρειας είναι η εξυγίανση της επιχείρησης και η αναζήτηση στρατηγικού επενδυτή που θα δώσει αναπτυξιακή ώθηση στην επιχείρηση αλλά και στην ευρύτερη περιοχή. Βάζοντας ξανά και την επιχείρηση και ολόκληρη την περιοχή στον βιομηχανικό χάρτη της Νοτιοανατολικής Ευρώπης.\nΣε ότι αφορά την Ελληνική Βιομηχανία Ζάχαρης: Η πολιτική των προηγούμενων κυβερνήσεων και η κακοδιαχείριση των διοικήσεων που διόριζαν, απαξίωσε συστηματικά τη μεγαλύτερη αγροτική βιομηχανία της χώρας και την οδήγησε ουσιαστικά σε χρεωκοπία, αποφασίζοντας τελικά το συνολικό ξεπούλημα της Βιομηχανίας Ζάχαρης. Εμείς από την πρώτη στιγμή κάναμε τιτάνιο αγώνα να στηρίξουμε την Βιομηχανία Ζάχαρης, η οποία λόγω της διαδικασίας ειδικής εκκαθάρισης του μεγαλύτερου μετόχου της εταιρείας, της Αγροτικής Τράπεζας, βρίσκεται σε ένα ιδιότυπο ιδιοκτησιακό καθεστώς. Τον ρόλο του μετόχου έχει αναλάβει η εκκαθαρίστρια εταιρεία. Άνοιξαν όμως τα εργοστάσια της ΕΒΖ και στο Πλατύ Ημαθίας και στην Ορεστιάδα. Στηρίχθηκε οικονομικά και με τρόπο συμβατό με τους περιορισμούς της νομοθεσίας για τις κρατικές ενισχύσεις. Οικονομικά σκάνδαλα με ανείσπρακτες οφειλές 50 εκ ευρώ και πάνω στάλθηκαν στις Αρχές. Αυτή τη στιγμή εκκρεμούν στη Δικαιοσύνη υποθέσεις κακουργηματικής δίωξης εναντίον στελεχών διοίκησης της ΕΒΖ. Ως προς τη φετινή χρονιά, ολοκληρώθηκε η καμπάνια στο εργοστάσιο στο Πλατύ Ημαθίας και είναι σε εξέλιξη στο εργοστάσιο της Ορεστιάδας.\nΕμείς λοιπόν θα συνεχίσουμε τις απαραίτητες ενέργειες για να κρατηθεί ζωντανή τη Βιομηχανία Ζάχαρης και να ενισχύσει τη λειτουργία της βιομηχανίας αυτής που αφορά ολόκληρη την περιοχή αλλά εγώ θα έλεγα και ολόκληρη τη χώρα, διότι δεν αφορά μόνο τους εργαζόμενους αφορά και τους παραγωγούς. Είναι ίσως μια από τις σημαντικότερες βιομηχανίες στον χώρο τον αγροτικό. Θα συνεχίσουμε λοιπόν, θα κάνουμε όλες τις απαραίτητες ενέργειες για να την κρατήσουμε ζωντανή.\nΤέλος για την ΕΝΚΛΩ: Η κυβέρνηση από την πρώτη στιγμή στάθηκε στο πλευρό των εργαζομένων της ΕΝΚΛΩ, συστήνοντας ειδική επιτροπή και αξιολογώντας και βελτιώνοντας μέσω ανεξαρτήτων εμπειρογνωμόνων το επιχειρηματικό σχέδιο που κατέθεσαν, με δική τους επιλογή. Παράλληλα επισπεύστηκαν νομοθετικά οι διαδικασίες που αφορούν τις πτωχεύσεις και οι οποίες καθυστερούσαν την ολοκλήρωση της συγκεκριμένης πτώχευσης. Αλλά δυσκόλευαν και την παραγωγική επαναλειτουργία της αδρανούς βιομηχανικής περιουσίας σε όλη τη χώρα. Η διέξοδος για το θέμα της ΕΝΚΛΩ είναι να οδηγηθούμε στην μόνη νόμιμη και καθαρή λύση: την άμεση πτωχευτική διαδικασία και τους ανοικτούς δημόσιους πλειστηριασμούς. Έτσι ώστε να δοθεί η δυνατότητα επαναλειτουργίας κάποιων από τα εργοστάσια με βάση το σχέδιο των εργαζόμενων. Και φυσικά με την συμβολή των επενδυτικών σχημάτων που θα προκριθούν. Δεν είναι μια εύκολη υπόθεση. Είναι μια δύσκολη υπόθεση. Αυτό που έχω να διαβεβαιώσω τους ενδιαφερόμενους είναι ότι παρακολουθούμε στενά και με ιδιαίτερη έγνοια για το δικό τους μέλλον και το μέλλον της ευρύτερης περιοχής.\nΈρχομαι τώρα, φίλες και φίλοι, στον τομέα της ενέργειας ο οποίος θεωρώ ότι είναι εξαιρετικά σημαντικός και βεβαίως είναι εξαιρετικά σημαντική η Περιφέρεια Ανατολικής Μακεδονίας και Θράκης για το στρατηγικό μας σχέδιο στο χώρο της ενέργειας συνολικά, διότι βρίσκεται στο επίκεντρο του συνολικού σχεδιασμού για το φυσικό αέριο που αφορά όλη την Ευρώπη. Κεντρικό ρόλο στο σχέδιο αυτό, παίζει ο Διαδριατικός Αγωγός Φυσικού Αερίου (TAP) ο οποίος θα μεταφέρει φυσικό αέριο από το Αζερμπαϊτζάν μέσω Τουρκίας και Ελλάδας στην υπόλοιπη Ευρώπη. Έχει ήδη κατασκευαστεί με γρήγορους ρυθμούς είναι αλήθεια το 50% του έργου, με σχέδιο να είναι ολοκληρωμένο το έργο μέχρι το 2020.\nΠαράλληλα, προχωρούν οι διαδικασίες για την υλοποίηση του κάθετου Διασυνδετήριου Αγωγού Φυσικού Αερίου Ελλάδας-Βουλγαρίας (IGB), που θα διοχετεύσει το φυσικό αέριο από τον TAP στο δίκτυο της Βουλγαρίας.\nΤον Σεπτέμβριο που μας πέρασε δεσμευτήκαμε, έφερα τον Βούλγαρο πρωθυπουργό στην Καβάλα, δεσμευτήκαμε να ξεκινήσει η κατασκευή του αγωγού IGB μέχρι το καλοκαίρι του 2018 και βέβαια μαζί με την Ιταλία εντατικοποιούμε τις προσπάθειές μας για την κατασκευή αγωγού για τη μεταφορά και ρωσικού φυσικού αερίου από την Τουρκία στην Ελλάδα και από εκεί στην υπόλοιπη Ευρώπη. Εμείς έχουμε μια αντίληψη μια πολυδιάστατης εξωτερικής πολιτικής και μια πολυδιάστατης αντιμετώπισης και στα θέματα της ενέργειας που κακά τα ψέματα αποτελούν βασικό κορμό της γεωστρατηγικής σφαίρας και της εξωτερικής πολιτικής.\nΤον ενεργειακό χάρτη της Περιοχής, συμπληρώνουν δύο εθνικά έργα που θα τροφοδοτούν την εγχώρια αγορά, καθώς και τις αγορές των Βαλκανίων -και δυνητικά της Ευρώπης- με φυσικό αέριο.\nΗ αξιοποίηση του υπό εξάντληση κοιτάσματος της Καβάλας ως υπόγειας αποθήκης φυσικού αερίου για λόγους ασφάλειας και ανεφοδιασμού και βεβαίως η κατασκευή του πλωτού σταθμού Υγροποιημένου Φυσικού Αερίου (LNG) στην Αλεξανδρούπολη. Η πλωτή μονάδα θα συνδέεται στο εθνικό σύστημα φυσικού αερίου με αγωγό μήκους 28 χλμ. Μέσω αυτού του αγωγού το υγροποιημένο φυσικό αέριο θα αεριοποιείται και θα προωθείται τόσο στην εσωτερική αγορά όσο και στις αγορές της Νοτιοανατολικής Ευρώπης, δημιουργώντας μία νέα πύλη εισόδου φυσικού αερίου στις ευρωπαϊκές αγορές.\nΜέσω αυτού του αγωγού, το Υγροποιημένο Φυσικό Αέριο θα αεριοποιείται και θα προωθείται, τόσο στην εσωτερική αγορά, όσο και στις αγορές της Νοτιοανατολικής Ευρώπης, δημιουργώντας μία νέα πύλη εισόδου φυσικού αερίου στις ευρωπαϊκές αγορές. Με εξαιρετικά σημαντικές προοπτικές, θα έλεγα εγώ, δεδομένων και των μελλοντικών δυνατοτήτων εξαγωγής σχιστολιθικού αερίου από τις Ηνωμένες Πολιτείες, πράγμα το οποίο είχαμε τη δυνατότητα να συζητήσουμε και κατά την επίσκεψή μας στις Ηνωμένες Πολιτείες.\nΣυνεπώς, η Αλεξανδρούπολη και με αυτό το έργο αποκτά μια βαρύνουσα σημασία στον χάρτη της περιοχής, στον ενεργειακό χάρτη της περιοχής. Όλα τα παραπάνω είναι έργα σημαντικά, όχι μόνο γιατί αναδεικνύουν τη χώρα ως σημαντικό ενεργειακό παίκτη. Είναι έργα σημαντικά για την περιοχή γιατί δίνουν και θέσεις εργασίας και δίνουν προοπτική ανάπτυξης στην τοπική οικονομία. Την ίδια στιγμή, η στρατηγική μας στοχεύει στην επέκταση του δικτύου και συνεπώς της χρήσης φυσικού αερίου εντός της χώρας, καθώς αντιλαμβανόμαστε τα οφέλη που θα έχουμε από τη μείωση του ενεργειακού κόστους για τις επιχειρήσεις και τους τελικούς καταναλωτές.\nΈτσι λοιπόν, η Εταιρεία Διανομής Αερίου Λοιπής Ελλάδας (ΔΕΔΑ), θα προχωρήσει άμεσα στην επέκταση του δικτύου φυσικού αερίου στην Περιφέρεια Ανατολικής Μακεδονίας Θράκης, ώστε να περιλαμβάνει τις μεγάλες πόλεις, την Αλεξανδρούπολη, την Κομοτηνή, τη Δράμα, την Ξάνθη και την Ορεστιάδα, την Καβάλα. Με την ολοκλήρωση της επέκτασης του δικτύου, προβλέπεται να έχει συνδεθεί περίπου το 50% της Περιφέρειας και αντιλαμβάνεστε πόσο σημαντικό είναι αυτό για τους πολίτες, για τους καταναλωτές, για τις επιχειρήσεις και ότι αυτό σημαίνει φτηνότερη ενέργεια. Πέρα, όμως, από το Φυσικό Αέριο, σημαντικός παράγοντας μιας ολοκληρωμένης ενεργειακής στρατηγικής, είναι η αξιοποίηση των νέων μορφών ενέργειας, όπως για παράδειγμα η γεωθερμία, τα αιολικά, η βιομάζα, το βιοαέριο. Τέτοιες μορφές ενέργειας, συνδυασμένες με την αγροτική παραγωγή, ειδικά στα θερμοκήπια και στις κτηνοτροφικές μονάδες, επισκέφτηκα σήμερα ένα απ’ αυτά που χρησιμοποιεί θερμοκήπιο, που χρησιμοποιεί γεωθερμία, μπορούνε λοιπόν να παίξουνε καθοριστικό ρόλο για την αύξηση της παραγωγικότητας, για την ενεργειακή αναβάθμιση και την αυτονομία της περιοχής.\nΕιδικά για την γεωθερμία, πρέπει να αναφερθεί ότι για πρώτη φορά συγκροτημένα το Υπουργείο Υποδομών, ενέταξε τρεις μελέτες για όλη τη Βόρειο Ελλάδα, προκειμένου να μελετηθούν δίκτυα γεωθερμίας για τη στήριξη της πρωτογενούς παραγωγής, και της μεταποίησης και βεβαίως και παραγωγικών μονάδων, μεταποιητικών και παραγωγικών μονάδων. Και εξ όσων γνωρίζω στην ίδια δράση προχωρούμε και στη Σαμοθράκη. Ταυτόχρονα, πρόκειται να έρθει άμεσα στην Βουλή νομοσχέδιο, κατά την άποψη μου νομοσχέδιο τομή, που αφορά τις Ενεργειακές Κοινότητες. Τι είναι αυτό; Πρόκειται για μια θεσμική πρωτοβουλία που δίνει την δυνατότητα σε απλούς πολίτες, σε οργανισμούς Τοπικής Αυτοδιοίκησης, σε μικρές και μεσαίες τοπικές επιχειρήσεις, να συμμετάσχουν σε ενεργειακά σχήματα ως παραγωγοί ενέργειας. Ενώ μέσα στις δυνατότητες των, ας το πούμε έτσι, των αυτοπαραγωγών θα είναι και ο συμψηφισμός της ηλεκτρικής ενέργειας που παράγουν με την συνολική ηλεκτρική ενέργεια που καταναλώνουν. Πρόκειται για ένα νομοσχέδιο τομή πραγματικά. Τέλος, οι πρακτικές εξοικονόμησης ενέργειας κατέχουν, θα έλεγα, ξεχωριστή θέση στο νέο ενεργειακό μείγμα που σχεδιάζουμε. Έχουν, δε, βαρύνουσα σημασία σε περιοχές όπως η δική σας, με ιδιαίτερα χαμηλές θερμοκρασίες το χειμώνα.\nΜε το πρόγραμμα «Εξοικονομώ κατ’ οίκον» το ενδιάμεσο, καλύψαμε τα προβλήματα που κληρονομήσαμε από παρελθόν, εξασφαλίζοντας όμως πόρους για να ενταχθούν σε αυτό, όσο το δυνατόν περισσότεροι δικαιούχοι. Παράλληλα, προχωρούμε άμεσα το νέο «Εξοικονομώ κατ’ οίκον», το οποίο θα ξεκινήσει μέσα σ΄ αυτό το μήνα, μέσα στο Νοέμβριο, στοχευμένο ιδιαίτερα στα μεσαία και χαμηλότερα εισοδήματα, με στόχο τη μείωση του ενεργειακού κόστους των νοικοκυριών. Εκτός, όμως, από την ενίσχυση των νοικοκυριών, σημαντικό ρόλο στο σχεδιασμό μας, έχει επίσης η δημιουργία ενός ειδικού προγράμματος, για την ενεργειακή αναβάθμιση σε δημόσια και δημοτικά κτίρια. Τα στοιχεία δείχνουν πως σχεδόν το 40% της ενέργειας που καταναλώνεται αφορά τον τριτογενή τομέα, δηλαδή, υπηρεσίες, τα κτίρια όπου στεγάζονται οι υπηρεσίες.\nθα αναφερθώ τώρα στον τομέα των υποδομών. Άλλωστε, είναι ένας από τους τομείς, όπου απασχολεί ίσως περισσότερο και δικαίως κάθε συζήτηση για το αναπτυξιακό σχέδιο, την αναπτυξιακή προοπτική του τόπου και στην κατ’ ιδίαν συζήτηση που είχαμε εντός πριν από λίγο μας απασχόλησαν κάποιες διαφωνίες, κάποιες διαφορετικές σκέψεις σε σχέση με τις απαραίτητες υποδομές, τον σχεδιασμό των δρόμων.\nΕγώ θα ήθελα εισαγωγικά να σας πω ότι οι υποδομές είναι πράγματι το κλειδί για να μετασχηματιστεί η Θράκη και η Ανατολική Μακεδονία, από μια ακριτική περιοχή της χώρας σε ένα σταυροδρόμι παραγωγής, εμπορίου και πολιτισμού. Και βεβαίως το οδικό δίκτυο παίζει σημαντικό ρόλο σε αυτό, δεν υπάρχει αμφιβολία.\nΣε ότι αφορά λοιπόν το οδικό δίκτυο έχουμε τους κάθετους οδικούς άξονες της Εγνατίας. Ολοκληρώσαμε τον Κάθετο άξονα της Ροδόπης από την Κομοτηνή, Νυμφαίο μέχρι τα ελληνοβουλγαρικά σύνορα. Σε λίγες μέρες, παραδίδεται το τμήμα «Μάνδρα – Ψαθάδες» και εντός του 2018 το «Τμήμα Αρδάνιο-Μάνδρα». Και έτσι πιστεύω ότι επιτέλους ο Έβρος αποκτά μετά από αίτημα δεκαετιών έναν ασφαλή κάθετο άξονα.\nΣε δεκαπέντε ημέρες δημοπρατείται το πρώτο τμήμα του κάθετου άξονα της Εγνατίας «Ξάνθη-Εχίνος-ελληνοβουλγαρικά Σύνορα», προϋπολογισμού 35 εκατομμυρίων ευρώ. Ενώ πρόσθετα το Υπουργείο Υποδομών εξασφάλισε έργα οδικής ασφάλειας ύψους 40 εκατομμυρίων ευρώ που θα καλύψουν ολόκληρη την Περιφέρεια Ανατολικής Μακεδονίας και Θράκης.\nΗ σύνδεση τώρα της Δράμας, με την Καβάλα αλλά και με την Αμφίπολη είναι η διχογνωμία για την οποία αναφέρθηκα πριν, οι διαφορετικές οπτικές. Εγώ θα έλεγα ότι η δική μας δέσμευση σε αυτό το σημείο είναι ότι η μελετητική ωρίμανση και των δύο έργων θα προχωρήσει. Θα προχωρήσουν οι απαραίτητες εκείνες ενέργειες για να έχουμε πλήρη την εικόνα της βιωσιμότητας, ώστε τα έργα να μπορέσουνε να υλοποιηθούν. Και θα έλεγα ότι υπάρχει χρησιμότητα και στις δύο πλευρές. Η μία χρησιμότητα αφορά την πιο άμεση, την πιο γρήγορη μετακίνηση των πολιτών της Δράμας που δικαίως πολλές φορές παραπονιέται ότι ίσως είναι από τις ξεχασμένες πόλεις της περιφέρειας, προς τις Σέρρες, την Αμφίπολη, τις Σέρρες και τη Θεσσαλονίκη.\nΗ άλλη εκδοχή αφορά την μελλοντική προοπτική της διασύνδεσης της Καβάλας, της Δράμας με τη γειτονική Βουλγαρία.\nΣυνεπώς η δέσμευση μας είναι ότι η μελετητική ωρίμανση των έργων θα προχωρήσει ώστε να μπορέσουν να υλοποιηθούν. Ενώ οι συνδέσεις τώρα των λιμανιών της Αλεξανδρούπολης της Καβάλας και της Θεσσαλονίκης με την Εγνατία είναι έργα τα οποία ήδη βρίσκονται στη φάση της μελέτης.\nΜέσα στο χρόνο επίσης και αυτό είναι κρίσιμο δημοπρατείται το ηλεκτρονικό αναλογικό σύστημα διοδίων, ώστε η Εγνατία να είναι ο πρώτος αυτοκινητόδρομος στον οποίον θα εγκατασταθεί αναλογικό σύστημα διοδίων. Όσο δηλαδή δρόμο διανύεις αναλόγως θα πληρώνεις. Και αυτή ήταν μία δέσμευσή μας που την κάναμε πράξη. Τα διόδια που θα λειτουργήσουν στον ενδιάμεσο χρόνο θα έχουνε τη χαμηλότερη δυνατή χρέωση 0,03 ευρώ ανά χιλιόμετρο και θα υπάρχουν προβλέψεις για απαλλαγή των μετακινήσεων των συμπολιτών μας με προβλήματα αναπηρίας σε όλο το οδικό δίκτυο αλλά και απαλλαγή των μόνιμων κατοίκων της περιοχής.\nΈρχομαι τώρα στα σιδηροδρομικά έργα.\nΓιατί πιστεύω ότι στη χώρα μας δυστυχώς ο σιδηρόδρομος αδικήθηκε. Η βασική επιλογή ήταν οι αυτοκινητόδρομοι. Ίσως να ταίριαζε αυτό και στο μοντέλο ανάπτυξης που ακολουθήθηκε όλα τα προηγούμενα χρόνια, ίσως να ταίριαζε και στην ανάγκη των αυτοκινητοβιομηχανιών να έχουν περισσότερα κέρδη.\nΠαρόλα αυτά μια από τις βασικές υποδομές για μία χώρα – από την περίοδο του Τρικούπη, όχι τώρα – έμεινε πάρα πολύ πίσω. Εμείς, λοιπόν, έχουμε ένα όραμα, το οποίο και προωθούμε. Τη λεγόμενη σιδηροδρομική Εγνατία. Προωθούμε άμεσα και σε ότι αφορά το σκέλος από τη Θεσσαλονίκη στην Καβάλα, από την Καβάλα στην Αλεξανδρούπολη και από εκεί στο Μπουργκάς, στη Βάρνα, στο Ρούσε και επιπλέον και στη Ρουμανία. Ένα σχέδιο, το οποίο θα έχει την άμεση χρηματοδότηση της Ευρωπαϊκής Επιτροπής, πράγμα το οποίο διασφαλίσαμε στην από κοινού συνάντηση που είχαμε μετά τη σχετική συμφωνία και τις υπογραφές μνημονίου συνεργασίας, εγώ, ο Βούλγαρος πρωθυπουργός και ο Ρουμάνος πρωθυπουργός και τη συνάντηση που είχαμε με τον πρόεδρο της Ευρωπαϊκής Επιτροπής, τον Γιούνκερ.\nΤα σιδηροδρομικά έργα που θα ενταχθούν στη σιδηροδρομική Εγνατία έχουν ενδιαφέρον.\nΠρώτη μας προτεραιότητα είναι η σύνδεση με τα λιμάνια. Και βεβαίως αυτό έχει ιδιαίτερη σημασία τόσο για το λιμάνι της Καβάλας όπου θα δημιουργηθεί νέα μονή σιδηροδρομική γραμμή- διότι η Καβάλα- κακώς, κάκιστα- δεν είχε μέχρι σήμερα σιδηρόδρομο και θα συνδεθεί με την υφιστάμενη σιδηροδρομική γραμμή Θεσσαλονίκη-Αλεξανδρούπολη στην περιοχή Τοξότες της Ξάνθης.\nΈχει ολοκληρωθεί η πρώτη και η δεύτερη φάση μελετών ενώ η τρίτη φάση των μελετών είναι σε φάση δημοπράτησης της σύμβασης. Ακόμα το έργο εκσυγχρονισμού της υφιστάμενης σιδηροδρομικής γραμμής Αλεξανδρούπολης-Ορμένιου έχει κατατεθεί και αυτό για χρηματοδότηση από το σχέδιο Γιούνκερ.\nΤο πιο όμως το πιο σημαντικό, όπως σας είπα, είναι το μεγάλο αυτό έργο, το μεγάλο αυτό όραμα, που συνδέει το Αιγαίο ουσιαστικά με τη Μαύρη Θάλασσα και τον Δούναβη.\nΘα ήθελα ακόμα να σταθώ, πριν ολοκληρώσω την τοποθέτησή μου για τα έργα των υποδομών, στο βάρος που δίνουμε στα αντιπλημμυρικά έργα στην περιοχή και βεβαίως στη στήριξη των περιοχών που έχουν πληγεί. Τόσο για τη Σαμοθράκη, όσο και για τον Έβρο, έχει δρομολογηθεί συνολικός σχεδιασμός για αντιπλημμυρικά έργα, προκειμένου να λυθεί αυτό το τεράστιο και διαχρονικό πρόβλημα. Όσο θυμάμαι τουλάχιστον στον Έβρο αντιμετωπίζουμε προβλήματα πλημμυρών. Το ίδιο ισχύει και για την Καβάλα, όπου ολοκληρώνεται η διαδικασία για την μελέτη στα Τενάγη.\nνα περάσω στα θέματα που αφορούν το μέλλον, τις υποδομές του μέλλοντος. Γιατί πράγματι η συζήτηση για τη νέα εποχή είναι η συζήτηση που αφορά την ψηφιακή οικονομία, την ψηφιακή ανάπτυξη, που εμείς θέλουμε να είναι δίκαιη, να δίνει δυνατότητα πρόσβασης σε όλους τους πολίτες στα εργαλεία της νέας εποχής, σε όποιο σημείο της χώρας κι αν κατοικούν, γιατί για εμάς αυτό πρωτίστως είναι ζήτημα Δημοκρατίας.\nΣτο πλαίσιο αυτό, η πρώτη ενέργεια που κάναμε ήταν να αντιμετωπίσουμε το «μαύρο» στους τηλεοπτικούς δέκτες 410.000 νοικοκυριών σε όλη τη χώρα, όπως επιβλήθηκε κατά τη μετάβαση στο ψηφιακό σήμα της Digea.\nΚαι αναφέρομαι στη δράση για την «Επιχορηγούμενη Δορυφορική Πρόσβαση των Μόνιμων Κατοίκων των Απομακρυσμένων Περιοχών της Χώρας στους Ελληνικούς Τηλεοπτικούς Σταθμούς Ελεύθερης Λήψης», πρόγραμμα το οποίο ξεκίνησε εδώ από τη Θράκη, την περασμένη Άνοιξη. Γιατί για εμάς δεν υπάρχουν πολίτες δεύτερης κατηγορίας, όπου κι αν αυτοί βρίσκονται σε όποιο Θεό και αν πιστεύουν.\nΩς τις 8 Νοεμβρίου 2017, είχαν ενταχθεί στο πρόγραμμα 5.191 νοικοκυριά των Περιφερειακών Ενοτήτων Έβρου, Ξάνθης και Ροδόπης. Η περιοχή της Ανατολικής Μακεδονίας θα καλυφθεί από το πρόγραμμα τηλεοπτικής κάλυψης των «λευκών περιοχών» ολόκληρης της Επικράτειας. Ενώ σε ότι αφορά τη δυνατότητα πρόσβασης στο διαδίκτυο για κατοίκους απομακρυσμένων περιοχών, έχει ολοκληρωθεί η εγκατάσταση οπτικών ινών, στο πλαίσιο του προγράμματος Rural Broadband. Στην Ανατολική Μακεδονία και Θράκη καλύπτονται 157 οικισμοί, δηλαδή 40.135 κάτοικοι.\nΣτον τομέα της Παιδείας, της Έρευνας και της Καινοτομίας θα έλεγα ότι μία από τις ενδείξεις του δυναμισμού της περιοχής είναι η ενίσχυση της ερευνητικής δραστηριότητας σε πολλαπλούς επιστημονικούς τομείς και βεβαίως η λειτουργία με παραδειγματικό τρόπο του Δημοκρίτειου Πανεπιστημίου Θράκης, που δίνει τη δυνατότητα όχι μόνο να βγαίνουν εξαιρετικοί επιστήμονες αλλά και να έχουμε πολύ σημαντικά προγράμματα με διεθνή αναγνώριση.\nΗ πρόκληση που καλούμαστε να αντιμετωπίσουμε είναι διπλή: να βρούμε τρόπο ώστε οι ερευνητές, οι νέοι επιστήμονες να παραμείνουν στη χώρα αλλά και να συνδεθεί η έρευνα και η καινοτομία με την επιχειρηματικότητα, προσφέροντας πολλαπλασιαστικά αποτελέσματα στην οικονομία.\nΜε το πρόγραμμα «Ερευνώ-Δημιουργώ-Καινοτομώ» ενισχύουμε την έρευνα και την καινοτομία και τη σύζευξή τους με την παραγωγή. Στο πλαίσιο αυτό στον τομέα της Έρευνας από Μικρομεσαίες Επιχειρήσεις, δρομολογούνται έργα με τη συμμετοχή 21 επιχειρήσεων με προϋπολογισμό δημόσιας δαπάνης 2,33 εκατ. ευρώ.\nΕνώ στον τομέα των Συμπράξεων Επιχειρήσεων με Ερευνητικούς Οργανισμούς έχουν υποβληθεί προτάσεις προϋπολογισμού 55 εκατ. ευρώ, με 269 συμμετοχές επιχειρήσεων και ερευνητικών οργανισμών.\nΤέλος, στον τομέα της επιχειρηματικότητας, συνολικά 30,2 εκατ. ευρώ θα διατεθούν σε επιχειρήσεις της Περιφέρειας, από τις τέσσερις προσκλήσεις του προγράμματος «Ανταγωνιστικότητα- Επιχειρηματικότητα-Καινοτομία».\nΈρχομαι όμως αυτό που σας είπα αρχικά. Στο Δημοκρίτειο Πανεπιστήμιο Θράκης, το ΤΕΙ Ανατολικής Μακεδονίας-Θράκης, και τμήμα του Ερευνητικού Κέντρου «Αθηνά», η Περιφέρεια Ανατολικής Μακεδονίας-Θράκης, θα έλεγα λοιπόν, ότι διαθέτει πολύ σημαντικές νησίδες επιστημονικής αριστείας. Δεν θα αναφερθώ αναλυτικά στο υψηλού επιπέδου ερευνητικό τους έργο. Αξίζει όμως να αναφέρω, για να ακουστεί και έξω από αυτή την αίθουσα, είναι πολύ σημαντικό, στη συνεργασία του ΤΕΙ Ανατολικής Μακεδονίας-Θράκης με το γνωστό και φημισμένο CERN. Άρα εδώ βλέπουμε προσπάθειες πολύ σημαντικές που βγαίνουν έξω από τα σύνορα της χώρας και είναι λάθος να αυτομαστιγωνόμαστε θεωρώντας ότι δεν έχουμε το επιστημονικό υπόβαθρο και τεχνολογικά και εκπαιδευτικά ιδρύματα άξια της στήριξης και της υποστήριξής μας για να πάνε ακόμη πιο μπροστά.\nΏριμοι τομείς έρευνας είναι στο Πανεπιστήμιο είναι ο τομέας της αγροδιατροφής, της μοριακής βιολογίας, της ιατρικής, οι ανθρωπιστικές επιστήμες. Ενώ στο Πολυτεχνείο, η ενέργεια, οι ανανεώσιμες πηγές ενέργειας, και τα δίκτυα τηλεπικοινωνιών κάνουν εξαιρετική δουλειά.\nΥποστηρίζονται ήδη start-ups επιχειρήσεις και στον τομέα των αρωματικών φυτών, των mobile εφαρμογών, των ενσωματωμένων σε υφάσματα συσκευών δηλαδή σε τομείς όπου η καινοτομία και η νέα τεχνολογία παίζουν καθοριστικό ρόλο.\nΘέλω όμως εδώ να αναφερθώ και στο ερευνητικό δυναμικό της Περιφέρειας. Έχει επίσης τη δυνατότητα αξιοποίησης των πρωτοβουλιών της Γενικής Γραμματείας Έρευνας και Τεχνολογίας που αφορούν και τομείς ιδιαίτερης σημασίας όπως ο τομέας του πολιτισμού και της πολιτιστικής κληρονομιάς της εξατομικευμένης ιατρικής, τις αλυσίδες αξίας στην αγροδιατροφή, τομείς όπου μπορεί πραγματικά να γίνουν πολύ σημαντικά επιτεύγματα.\nΕνώ, μια νέα δράση είναι αυτή που αφορά τη δικτύωση των ακαδημαϊκών και ερευνητικών ιδρυμάτων και τη συνεργασία τους με τον ιδιωτικό τομέα, που μπορεί να αξιοποιηθεί από τα ιδρύματα της Περιφέρειας.\nεπιτρέψτε μου στο σημείο αυτό, μια αναφορά σε ένα εντελώς ειδικό για την Περιφέρεια αυτή θέμα, που θα έλεγε κανείς ότι δεν αφορά την ανάπτυξη. Αλλά υπό μία έννοια αφορά την ανάπτυξη. Διότι εμείς δεν θέλουμε μόνο ανάπτυξη, θέλουμε δίκαιη ανάπτυξη. Και η δικαιοσύνη και η ισονομία είναι στοιχείο του σχεδιασμού μας για τη δίκαιη ανάπτυξη.\nΘέλω να αναφερθώ σε ένα ειδικό θέμα που αφορά τους Έλληνες πολίτες που ανήκουν στην μουσουλμανική μειονότητα. Η κυβέρνησή μας υλοποιεί με συστηματικό τρόπο ένα σχέδιο αντιμετώπισης των ελλείψεων και των ανισοτήτων που αφορούν τον μειονοτικό πληθυσμό, λαμβάνοντας συγκεκριμένα μέτρα.\nΠρώτον, στην Παιδεία, όπου το μήνυμά μας είναι σαφές. Στηρίζουμε και θα συνεχίσουμε να στηρίζουμε τη δημόσια παιδεία. Στο πλαίσιο αυτό μεταξύ άλλων προβαίνουμε στις κινήσεις που χρειάζονται ώστε τα δημόσια νηπιαγωγεία να ανταποκρίνονται και στις ιδιαίτερες ανάγκες των παιδιών της μειονότητας. Παράλληλα ωστόσο οφείλουμε να εξασφαλίζουμε ασφαλείς και αξιοπρεπείς συνθήκες για τα παιδιά που πηγαίνουν σε μειονοτικά σχολεία, όπως για παράδειγμα στο μειονοτικό γυμνάσιο Ξάνθης και εργαζόμαστε εντατικά προς αυτή την κατεύθυνση.\nΔεύτερον, ενισχύουμε και θα ενισχύουμε και την επόμενη περίοδο, όπου αυτό είναι αναγκαίο τις προσπάθειες για χρηστή διοίκηση και διαφάνεια.\nΥπάρχει όμως και άλλο ένα ζήτημα σημαντικό.\nΣήμερα οι Έλληνες πολίτες που είναι μέλη της μουσουλμανικής μειονότητας – και αυτό δεν ξέρω αν το γνωρίζουν οι περισσότεροι συμπολίτες μας, είναι μια πραγματικότητα που δυστυχώς συμβαίνει – δεν έχουν το δικαίωμα να πάνε στα αστικά δικαστήρια για θέματα προσωπικού και κληρονομικού δικαίου. Δεν είναι κάτι που μας περιποιεί τιμή ως χώρα της Ευρωπαϊκής Ένωσης. Δεν είναι κάτι που μας περιποιεί τιμή ανεξάρτητα από τις πολιτικές τοποθετήσεις μας, πεποιθήσεις μας σε ό,τι αφορά την – θέλω να πιστεύω – κοινή αντίληψη όλων για την υπεράσπιση των στοιχειωδέστερων εκ των ανθρωπίνων δικαιωμάτων. Γνωρίζετε όλοι τις αποφάσεις του Αρείου Πάγου, οι οποίες αναφέρουν ότι τα μέλη της μουσουλμανικής μειονότητας για τις κληρονομικές τους υποθέσεις δεν έχουν το δικαίωμα να κάνουν διαθήκες, όπως όλοι οι άλλοι Έλληνες πολίτες.\nΕμείς, λοιπόν, σήμερα αποφασίσαμε αυτή την πραγματικότητα να την αλλάξουμε και να σπάσουμε τα δεσμά του παρελθόντος και να ανοίξουμε τον δρόμο του μέλλοντος καταργώντας την υποχρέωση και δίνοντας το δικαίωμα της επιλογής. Μετατρέποντας έτσι τα δεσμά σε δικαίωμα. Ένα δικαίωμα, ένα προνόμιο, που βασίζεται στον σεβασμό μας προς την ιδιαίτερη θρησκευτική και πολιτιστική ταυτότητα της μουσουλμανικής μειονότητας.\nΜέσα στις επόμενες μέρες θα καταθέσουμε νομοθετική ρύθμιση στη Βουλή, η οποία θα υπηρετήσει τους ακόλουθους πέντε στόχους:\nΠρώτον, θα καθιστά, ρητά και σαφώς, τη δικαιοδοσία του Μουφτή προαιρετική και υπό την προϋπόθεση ότι συμφωνούν όλοι οι ενδιαφερόμενοι. Σε διαφορετική περίπτωση, δηλαδή εάν δεν συμφωνούν όλοι οι ενδιαφερόμενοι, η υπόθεση θα υπάγεται υποχρεωτικά στα αστικά δικαστήρια.\nΤέταρτον, θα διατυπώνεται ρητά ότι οι κληρονομικές σχέσεις των μελών της μειονότητας καθορίζονται από τον αστικό κώδικα και όχι από τον ισλαμικό νόμο, εκτός αν κάποιος επιλέγει εγγράφως το αντίθετο. Βεβαίως, οποιαδήποτε στιγμή το θελήσει, θα μπορεί να αλλάξει την δήλωσή του ή απλώς να συντάξει μια διαθήκη κατά τον αστικό κώδικα οπότε και μόνο αυτή θα ισχύει.\nΚαι πέμπτο, θα διασφαλίζει ότι όλες οι δημόσιες διαθήκες που έχουν συνταχθεί μέχρι σήμερα, είναι ισχυρές και εφαρμόζονται.\nΣας καταθέτω τις προτάσεις μας αλλά και τις δεσμεύσεις θα έλεγα απέναντι στους πολίτες. Φυσικά είμαστε ανοιχτοί, σε ιδέες, σε παρατηρήσεις, σε απόψεις και θα κάνουμε διάλογο για να βελτιωθεί η πρόταση που θα καταθέσουμε και από αύριο υπό τον συντονισμό του υπουργείου Παιδείας θα αρχίσει η σχετική διαβούλευση.\nΜπορεί κάποιος να σκεφτεί ότι οι αλλαγές που επιδιώκουμε αφορούν μόνο τους μουσουλμάνους συμπολίτες μας. Ωστόσο εγώ θα έλεγα ότι οι αλλαγές που επιδιώκουμε μας αφορούν όλους. Γιατί είναι αξιακού χαρακτήρα και δίνουν τη δυνατότητα οι αξιακοί κώδικες και της πλειονότητας και της μειονότητας να βρούνε ακόμη περισσότερα κοινά στοιχεία. Κάθε κοινό στοιχείο που προσθέτουμε σε όσα μας ενώνουν κάνει ακόμη πιο ισχυρή την κοινωνική συνοχή, τους δεσμούς μας που εγγυώνται ότι πορευόμαστε μαζί και ισότιμα σε αυτούς τους δύσκολους καιρούς για όλους θα καταφέρουμε να φέρουμε μεταρρυθμίσεις και αλλαγές προς όφελος όλων, προς όφελος της κοινωνίας. Και προς όφελος της χώρας μας, της χώρας αυτής που υπηρετούμε όλοι ανεξάρτητα- επαναλαμβάνω από διακρίσεις.\nξέρω ότι η τοποθέτησή μου σε αυτό το Συνέδριο ίσως να είναι η μακρύτερη τοποθέτηση από όλα τα συνέδρια αλλά ο διάλογος που αναπτύχθηκε αυτές τις δύο ημέρες ήταν εξαιρετικά γόνιμος.\nΚαι ξέρετε ο πρωθυπουργός έχει μια ευθύνη, να μην παραλείψει κάτι, αυτά που λέει αποτελούν ταυτόχρονα και τον οδικό χάρτη γιατί είναι δεσμεύσεις. Και αυτό που έχει σημασία να πω αγαπητέ δήμαρχε και αγαπητέ περιφερειάρχη είναι ότι δεν θα τελειώσουμε εδώ. Αυτή η διαδικασία θα συνεχιστεί και ο διάλογος αλλά και η παρακολούθηση της υλοποίησης του σχεδιασμού μας και των όσων εξαγγέλθηκαν. Μετά το τέλος των 13 περιφερειακών συνεδρίων τότε θα αρχίσει και η πιο ουσιαστική ίσως διαδικασία.\nΌπου θα κληθείτε εσείς οι φορείς όλοι, οι δήμαρχοι αλλά και οι παραγωγικοί φορείς. Θα έρθετε εσείς στους υπουργούς, μικρά υπουργικά συμβούλια με τις τοπικές κοινωνίες θα κοιτάξουν αυτό που αν δεν κάνω λάθος εδώ στον τόπο σας το λέτε «follow up.» Δηλαδή τη δυνατότητα να έχουμε την παρακολούθηση και την ανάδραση για να προχωρήσουμε στον σχεδιασμό που από κοινού έχουμε αποφασίσει.\nΕπιτρέψτε λοιπόν να πω δύο λόγια για τα περιβαλλοντικά θέματα, για το τουρισμό, αλλά και για την υγεία, πριν κλείσω την τοποθέτηση μου.\nΣε ό,τι αφορά τα περιβαλλοντικά θέματα, ο χρυσός μας φέρνει πιο κοντά, ποιος το είπε αυτό; Εσείς γλυτώσατε νωρίς. Βλέπω εδώ και το δήμαρχο της Αλεξανδρούπολης Ο εθνικός σχεδιασμός για την ανακύκλωση έχει πλέον ολοκληρωθεί, και στο πλαίσιο της διαχείρισης στερεών απορριμμάτων προωθούνται εμβληματικά έργα υποδομών αλλά και ώριμες παρεμβάσεις για τη συλλογή οργανικών αποβλήτων.\nΑπό το Επιχειρησιακό Πρόγραμμα «Υποδομές Μεταφορών, Περιβάλλον και Αειφόρος Ανάπτυξη» θα χρηματοδοτηθούν Μονάδες Επεξεργασίας Απορριμμάτων στην Αλεξανδρούπολη και τη Καβάλα, ενώ από το Περιφερειακό Επιχειρησιακό Πρόγραμμα θα χρηματοδοτηθούν έργα όπως ο ΧΥΤΥ του Ανατολικού Τομέα ΑΜΘ, και ο ΧΥΤ Ξάνθης.\nΣε ό,τι αφορά την λατομική και εξορυκτική δραστηριότητα, εκσυγχρονίζουμε το θεσμικό πλαίσιο αλλάζοντας την υφιστάμενη απαρχαιωμένη, πολύπλοκη και αποσπασματική λατομική νομοθεσία των τελευταίων 30-40 χρόνων.\nΠρόκειται για ένα πάγιο αίτημα, όλων των κοινωνικών εταίρων που σχετίζονται με τον εξορυκτικό κλάδο. Ώστε να διασφαλιστεί η δημιουργία ευνοϊκού επιχειρηματικού κλίματος, αλλά παράλληλα και η προστασία του περιβάλλοντος, καθώς και η προάσπιση της ασφάλειας και της δημόσιας υγείας. Και αφορά ιδιαίτερα την Περιφέρεια όπου η εξόρυξη μαρμάρου και η ανάπτυξη μεταλλευτικών δραστηριοτήτων αποτελούν σημεία αιχμής στην περιοχή.\nΤέλος, δημιουργούμε ένα σαφές πλαίσιο πολιτικής για το χωροταξικό σχεδιασμό. Εργαλεία για την πολιτική αυτή είναι το νομοσχέδιο για τον έλεγχο της αυθαίρετης δόμηση που ψηφίστηκε με μεγάλη πλειοψηφία στη Βουλή, η ανάρτηση των δασικών χαρτών και η επικείμενη θεσμοθέτηση του ενιαίου φορέα του Κτηματολογίου, η ενοποίηση Υποθηκοφυλακείων και Κτηματολογίου, η ολοκλήρωση της θεσμοθέτησης των 11 Περιφερειακών Πλαισίων και η εκπόνηση Τοπικών Χωρικών Σχεδίων. Έτσι ώστε να μπορούμε να μιλάμε για βιώσιμη ανάπτυξη, με διαφάνεια, με ασφάλεια δικαίου και με κανόνες κοινούς και σεβαστούς απ’ όλους.\nΈρχομαι στον Τουρισμό: Ο φυσικός πλούτος σε συνδυασμό με την πλούσια ιστορία του τόπου σας και τα παραδοσιακά χαρακτηριστικά που συγκεντρώνει μπορούν να αποτελέσουν μοχλό ανάπτυξης για την τοπική οικονομία.\nΠρόσφατα ανακοινώθηκαν και τα αποτελέσματα για τη δράση που χρηματοδοτεί την αναβάθμιση τουριστικών επιχειρήσεων. Στην Περιφέρεια Ανατολικής Μακεδονίας Θράκης αξιολογήθηκαν 168 προσωρινοί δικαιούχοι οι οποίοι θα επιδοτηθούν με 8,23 εκατ. ευρώ.\nΕπίσης, στον Αναπτυξιακό Νόμο έχουν υποβληθεί από τουριστικές επιχειρήσεις της Περιφέρειας, προτάσεις συνολικού προϋπολογισμού 37 εκατ. ευρώ.\nΤα δημόσια έργα συμβάλλουν ουσιαστικά στην τουριστική ανάπτυξη. Για αυτό, πόροι του ΕΣΠΑ χρησιμοποιούνται και προς αυτήν την κατεύθυνση.\nΕπιλεκτικά θα ήθελα να αναφερθώ στην ολοκλήρωση του νέου Μουσείου Αλεξανδρούπολης, στο καταφύγιο τουριστικών σκαφών στα Λιμενάρια της Θάσου, στα έργα για την ανάδειξη παρόχθιων περιοχών, στην χρηματοδότηση έργων βιώσιμης αστικής ανάπτυξης στις πόλεις της Αλεξανδρούπολης, της Καβάλας και της Δράμας. Καθώς και στην «Πολιτιστική Διαδρομή Εγνατίας Οδού» που εφαρμόζεται στις περιοχές που περιβάλλουν την Εγνατία Οδό, με έργα διατήρησης φυσικής και πολιτιστικής κληρονομιάς, βελτιώσεις οδικού δικτύου και επιχειρηματικότητας.\nΤελευταίο λοιπόν, αλλά όχι έσχατο, το θέμα της Υγείας. Εδώ θα μου επιτρέψει ο αγαπητός Περιφερειάρχης να διαφωνήσω μαζί του, είναι άλλο πράγμα τα Κέντρα Υγείας που αφορούν όχι τις αστικές περιοχές, αλλά τις αγροτικές, ορεινές περιοχές, και άλλο πράγμα οι Τοπικές Μονάδες Υγείας. Όπου αποτελεί, κατά την άποψη μου, μια εμβληματικού χαρακτήρα μεταρρύθμιση, μετά το ΕΣΥ είναι η μεταρρύθμιση που αφορά την Πρωτοβάθμια Φροντίδα Υγείας. Ένας από τους λόγους που ξέρετε – όχι ο βασικός, γιατί άλλος είναι ο βασικός: υποχρηματοδότηση, διαφθορά, τα ξέρετε αυτά – αλλά ένας από τους λόγους της επιβάρυνσης και της αδυναμίας λειτουργίας των νοσοκομείων, είναι το γεγονός ότι δεν έχει σχεδιαστεί στην χώρα, αυτό που λέμε Πρωτοβάθμια Φροντίδα Υγείας. Είμαστε στην τελική ευθεία της έναρξης λειτουργίας του νέου μοντέλου ΠΦΥ.\nΣτην Περιφέρεια Ανατολικής Μακεδονίας Θράκης έχουν σχεδιαστεί 17 Τοπικές Μονάδες Υγείας, και στο αμέσως επόμενο διάστημα να ξεκινήσει η λειτουργία σε 5 από αυτές. Είναι 2 στην Κομοτηνή και από 1 σε Αλεξανδρούπολη , Ξάνθη και Καβάλα.\nΣτην Περιφέρεια Ανατολικής Μακεδονίας-Θράκης, υπάρχει ένα ολοκληρωμένο σχέδιο χρηματοδότησης, που αφορά τις δομές Πρωτοβάθμιας Φροντίδας Υγείας, καθώς και τον ιατροτεχνολογικό εξοπλισμό των νοσοκομείων.\nΚαι θέλω εδώ να κάνω μία ιδιαίτερη αναφορά. Το καλοκαίρι που μας πέρασε ο εκπρόσωπος του Ιδρύματος Σταύρος Νιάρχος, ο Ανδρέας Δρακόπουλος, με επισκέφθηκε στο γραφείο μου και μου ανέπτυξε ένα σχέδιο που είχε, κάποιοι του είχαν προτείνει – θέλω να πω ότι το Ίδρυμα αυτό έχει μία εξαιρετική συνεισφορά και μία διάθεση να συνεισφέρει όχι σε έργα βιτρίνας αλλά σε έργα ουσίας – να ξοδέψει ένα μεγάλο ποσό, περίπου 200 εκατομμύρια ευρώ στον Ευαγγελισμό, στο κεντρικό νοσοκομείο της Αθήνας. Τότε εγώ του είπα: «ξέρεις κάτι Ανδρέα, αν θέλεις πραγματικά να αφήσεις έργο, έλα να συζητήσεις με τον Ανδρέα Ξανθό και τον Παύλο Πολάκη για τις πραγματικές ανάγκες που έχουμε στο Σύστημα Υγείας». Και του είπα: «ξέρεις δεν υποτιμώ την ανάγκη εκσυγχρονισμού του Ευαγγελισμού και όλων των μεγάλων νοσοκομείων, αλλά αυτό που πραγματικά θα άφηνε σημαντικό αποτύπωμα τούτη την ώρα, την ώρα δηλαδή που πραγματικά ο χώρος της δημόσιας υγείας λεηλατήθηκε και πριν τα μνημόνια από τους λογής αετονύχηδες από τα ΚΕΕΛΠΝΟ, Novartis και όλα αυτά τα σκάνδαλα».\nΚαι πραγματικά υπάρχουν ουσιαστικές ανάγκες, αποτύπωμα σημαντικό θα άφηνε το νοσοκομείο της Κομοτηνής και η Παιδιατρική [Κλινική] Θεσσαλονίκης. Είχα επισκεφτεί το νοσοκομείο σας – όχι ως πρωθυπουργός, Δήμαρχε – αλλά ως αρχηγός της αξιωματικής αντιπολίτευσης και πράγματι είναι ένα από τα πιο απαρχαιωμένα νοσοκομεία που έχω επισκεφτεί. Θεωρώ, λοιπόν ότι η συμφωνία που έγινε με το Ίδρυμα Σταύρος Νιάρχος για την ίδρυση νέου σύγχρονου νοσοκομείου στην Κομοτηνή είναι μια εμβληματική παρέμβαση για την αναβάθμιση του ΕΣΥ στην περιφέρεια Ανατολικής Μακεδονίας και Θράκης. Μια δωρεά που θα πιάσει τόπο και θα έχει πολύ ουσιαστικό, ανταποδοτικό αποτέλεσμα στην καθημερινότητα των πολιτών, εδώ στην Κομοτηνή.\nΦίλες και φίλοι, λοιπόν θεωρώ ότι με όσα σας είπα έχω καλύψει ένα ευρύτατο σκέλος παρεμβάσεων σχεδιασμού, που αφορούν την επόμενη μέρα του αναπτυξιακού σχεδιασμού μιας κρίσιμης περιοχής για την χώρα. Εμείς, φίλες και φίλοι, θεωρούμε ότι η επόμενη μέρα και ο σχεδιασμός της βρίσκεται ήδη εδώ. Δεν θα περιμένουμε τον Αύγουστο του 2018, τον Αύγουστο του 2018 θα τελειώσουμε, θα ξεκλειδώσουμε τις καγκελόπορτες τις οποίες η χώρα ήταν κλεισμένη για επτά και πλέον χρόνια θα ανακτήσουμε την κυριαρχία μας.\nΑλλά ο σχεδιασμός για την επόμενη μέρα αφορά πρωτίστως ένα άλλο μοντέλο συνεννόησης. Το θάρρος, την τόλμη παρά τις διαφωνίες μας να καθόμαστε στο ίδιο τραπέζι, να συζητάμε, να συνθέτουμε, να βρίσκουμε λύσεις και να τσακωνόμαστε αν χρειάζεται. Αυτό επιχειρούμε με αυτά τα Συνέδρια. Θέλουμε οι φορείς της δημιουργίας και της παραγωγής, οι εκπρόσωποι της Αυτοδιοίκησης να μην είναι κομπάρσοι και χειροκροτητές σε προκατασκευασμένες ομιλίες αλλά να είναι συμμέτοχοι στην επόμενη μέρα της ανάπτυξης για τον τόπο.\nΠρέπει όμως να σας πω και κάτι ακόμα. Αν κάποιοι νομίζουν ότι θα βγούμε από την κρίση μόνο επειδή εξασφαλίσαμε, με πόνο και με μάχη, την δημοσιονομική ισορροπία και επειδή καταφέραμε, εκεί που άλλοι απέτυχαν, πετυχαίνουμε τώρα την έξοδο από αυτήν την επιτροπεία, την σκληρή, την βάναυση, γελιούνται. Από την κρίση θα βγούμε οριστικά αν συνειδητοποιήσουμε ότι πρέπει να αλλάξουμε και το μοντέλο που μας οδήγησε σε αυτή. Το παραγωγικό μοντέλο που μας οδήγησε στην κρίση. Τις βασικές δυσλειτουργίες και παθογένειες που μας οδήγησαν στην κρίση.\nΧρειάζεται λοιπόν συναίνεση, συνεννόηση, σύνθεση. Και να με συγχωρείτε, εγώ αυτό των εκπροσώπων της Αυτοδιοίκησης, της πλειοψηφίας τους, που την σέβομαι και φυσικά όλα θα τεθούν σε διάλογο, σε διαβούλευση, αυτό το να λένε όλοι, και αυτοί μαζί σε όλους τους τόνους, κάνετε συναίνεση και συνεννόηση αλλά αρκεί η συναίνεση να μην αφορά εμάς, να αφορά τους άλλους, δεν το καταλαβαίνω. Δεν καταλαβαίνω πώς είναι δυνατόν να κυβερνιούνται χώρες που παίζουν καθοριστικό ρόλο στα πράγματα, δυνάμεις μεγάλες, τεράστιες, με συνεργασίες, όπως η Γερμανία, ακόμα κάνουν τρεις μήνες κάνουν για κάνουν κυβέρνηση, να μην υπάρχει θέμα, γιατί έγινε νόμος του κράτους η απλή αναλογική και θα εφαρμοστεί στις μεθεπόμενες εκλογές, αλλά όταν η συναίνεση εμάς, μακριά η συναίνεση.\nΔεν μπορούμε να προχωρήσουμε, αγαπητοί μου φίλοι, χωρίς να βάλουμε κάτω το Εγώ στο Εμείς. Και θέλετε δεν θέλετε όλοι θα βρεθούμε στο τραπέζι της συναίνεσης, του διαλόγου, θέλουμε δεν θέλουμε, της σύνθεσης, γιατί είναι μακρύς ο δρόμος που θα προχωρήσουμε μπροστά μας και θα πρέπει να καταλάβουμε ότι αυτός ο δρόμος θα διανυθεί με λιγότερους εγωισμούς.\nΗ απλή αναλογική λοιπόν είναι ένα μοντέλο που θα θεσμοθετεί την ανάγκη συνεννόησης, πρέπει να εφαρμοστεί και στην Τοπική Αυτοδιοίκηση. Πρέπει να εφαρμοστεί σε κάθε κύτταρο της κοινωνικής και πολιτικής ζωής. Αυτή είναι η άποψη μου και τη λέω ευθέως.\nΚλείνω, φίλες και φίλοι, λέγοντας το εξής: Ο δρόμος που διανύσαμε ήταν μακρύς, δύσκολος, ανηφορικός, για πρώτη φορά είναι περισσότερο από ορατό το ξέφωτο, το ίσιωμα. Δεν έχουνε τελειώσει ακόμα οι δυσκολίες, δεν έχουν τελειώσει ακόμα οι ανηφόρες και τα εμπόδια, όμως τούτη την ώρα όσο και αν κάποιοι πιστεύουν ή ελπίζουν ότι στο τέλος της διαδρομής θα σκοντάψουμε, θα σας το πω από ψυχής, δεν σκοντάψαμε στα δύσκολα, τώρα θα την τελειώσουμε την διαδρομή και θα την τελειώσουμε σαν να είναι μία απόσταση που θα την διανύσουμε πολύ γρήγορα.\nΤο μεγάλο ζήτημα όμως –επαναλαμβάνω – είναι να συνειδητοποιήσουμε ότι και στο τέλος της διαδρομής, έχει ακόμα δρόμο που πρέπει να διανύσουμε και να από τώρα δεν προετοιμαστούμε, δεν θα τα καταφέρουμε. Αυτό λοιπόν υλοποιούμε μέσα από αυτόν το θεσμό των συνεδρίων για την ανάπτυξη σε περιφερειακό επίπεδο. Υπάρχει θέση και χώρος για όλους, κανείς δεν περισσεύει σε αυτή την προσπάθεια, υπάρχει θέση και χώρος για όλες τις απόψεις και αυτόν τον μικρό δρόμο που απομένει αλλά και το μεγάλο ταξίδι για την ενίσχυση της χώρας και το ρόλου της, την ισχυροποίηση της χώρας. Μιας χώρας δικαιοσύνης και προκοπής για τι το αξίζουν οι Έλληνες, αυτό το μεγάλο ταξίδι, πάλι μαζί θα το περπατήσουμε, πάλι μαζί θα το σχεδιάσουμε, πάλι μαζί θα το φτάσουμε στο τέλος. Διότι έχουμε πίστη αυτοπεποίθηση και όραμα. Η Ελλάδα μπορεί να σταθεί στα πόδια της και να πάει μπροστά. Το αξίζουν οι Έλληνες, το αξίζει ο κόσμος της δημιουργίας, το αξίζει ο κόσμος της παραγωγής.\nΝέα «επίθεση» Σιμιτσή σε Ιωσηφίδου: Την αφήνω να πιστεύει πως είναι πολιτικά… πρωτόπλαστη!\nΔημοτικοί σύμβουλοι κατήγγειλαν στην Αστυνομία τα συνεργεία του TAP\n«Πέφτουν» στην Καβάλα οι υπογραφές για τη σιδηροδρομική Εγνατία και τη σύνδεση με Μαύρη Θάλασσα και Δούναβη\nΔΗΜΑΡ προς κυβέρνηση: Γιατί φτιάχνετε νέα διόδια εφόσον θα εφαρμοστεί το αναλογικό ηλεκτρονικό σύστημα;\nΠοιοι είναι οι 8 πρώην βουλευτές της Περιφέρειας ΑΜ-Θ που διεκδικούν αναδρομικά. Ανάμεσά τους και ένας Καβαλιώτης\n25|10|2017 | 09:14\nΧρ. Ποτόλιας προς Δήμο Καβάλας: Να πιέσετε για να πάρουν οι μαθητές εξοπλισμό για την τηλεκπαίδευση\n18|11|2020 | 15:47\ninfo@kavalapost.gr (+30) 6936 113 833 Βενιζέλου 79 Ι 654 03 Ι Καβάλα


ΕΔΟΕΑΠ: Η ΚΕΔ, το... πλαστό δίλημμα και δώδεκα απαντήσεις - freelancers.gr\nΕΔΟΕΑΠ: Η ΚΕΔ, το... πλαστό δίλημμα και δώδεκα απαντήσεις\nΤO ΠΛΑΣΤΟ ΔΙΛΗΜΜΑ ΓΙΑ ΤΟΝ ΕΔΟΕΑΠ\nEρ. Μπορεί να κλείσει ο ΕΔΟΕΑΠ; Όχι. Κανείς δεν μπορεί να διακόψει την λειτουργία του. Απλώς η κυβέρνηση προκαλεί οικονομική ασφυξία στο Ταμείο και το προεδρείο του δεν πληρώνει συντάξεις, για να βάλουν τον κόσμο να ψηφίσει αυτά που από καιρό ΕΠΕΙΔΙΩΚΟΥΝ Κυβέρνηση και εργοδότες.\nΤο υπουργείο παρακρατεί τουλάχιστον 60 εκατομμύρια ευρώ από τις αρχές του χρόνου (οφειλές αγγελιοσήμου). Είναι κεφάλαια τα οποία ανήκουν στον ΕΔΟΕΑΠ και τους λογαριασμούς αλληλοβοηθείας των Ενώσεων.\nΕρ.: Χρήματα έχει ο ΕΔΟΕΑΠ; -Έχει αποθεματικά, απαιτήσεις από οφειλές ΕΚΑΤΟΜΜΥΡΙΩΝ ΕΥΡΩ από τρίτους ενώ μπορεί να ζητήσει ( όπως το έκανε) χρηματοδότηση από τα αποθεματικά των Ενώσεων Συντακτών.\n-Υπάρχει όμως και το ΑΚΑΓΕ ( Ειδικός λογαριασμός που έχει δημιουργηθεί με το 10% από τα αποθεματικά των παλαιών Ταμείων κύριας ασφάλισης). -Μπορεί να χρησιμοποιηθεί σε περίπτωση κρίσης (όπως έχει ήδη γίνει στο Ταμείο Νομικών και στο Ταμείο των Σωμάτων Ασφαλείας).\n03/11/2017 Κίνηση Επαγγελματιών Δημοσιογράφων\nΚΑΙ ΟΙ ΑΠΑΝΤΗΣΕΙΣ ΑΠΟ ΤΗΝ ΑΛΛΗ ΣΚΟΠΙΑ\nΟ δωδεκάλογος του ψεύτη ή πόσα ψέματα μπορούν να χωρέσουν σε μια ανακοίνωση 180 λέξεων\nΘα άξιζε να προταθεί και να βρει μια θέση στο βιβλίο Γκίνες η τελευταία ανακοίνωση της Κίνησης Επαγγελματιών Δημοσιογράφων ως το κείμενο με τη μεγαλύτερη πυκνότητα ψεύδους. Μέσα σε μόλις 180 λέξεις κατάφεραν να πουν 12 (τουλάχιστον) ψέματα αποδεικνύοντας μοναδικό ταλέντο αλλά και ασύγκριτο κυνισμό, για τον οποίο βέβαια δεν υπήρχαν και πολλές αμφιβολίες. Μόνο που αυτή τη φορά δεν παίζουν μόνο με τη νοημοσύνη μας αλλά και με το μέλλον μας.\nΑς διατρέξουμε το κείμενο παραθέτοντας εντός εισαγωγικών τις διαπιστώσεις της ΚΕΔ και στη συνέχεια την πραγματικότητα.\n1. «Μια επικοινωνιακή καταιγίδα είναι σε εξέλιξη, για να φοβίσουν τον κόσμο». Η προσπάθεια, έστω και καθυστερημένη, να ενημερωθεί ο κλάδος για την ουσία των αλλαγών που προτείνονται στο καταστατικό και της τροπολογίας που αναμένεται να κατατεθεί στη Βουλή ονομάζεται επικοινωνιακή καταιγίδα. Προφανώς η ΚΕΔ ήθελε να μείνει ο κλάδος έρμαιο της κινδυνολογίας και της συσκότισης που είχε επιβάλει επί μήνες.\n2. «δήθεν κινδυνεύει με λουκέτο ο ΕΔΟΕΑΠ». Η ΚΕΔ προφανώς ανακάλυψε τον τρόπο να παραμείνει ζωντανός ένας ασφαλιστικός οργανισμός χωρίς να έχει έσοδα αφού με την κατάργηση του αγγελιόσημου ο ΕΔΟΕΑΠ έχασε τον βασικό πόρο του. Θα έπρεπε όμως την «εφεύρεσή του» να τη γνωστοποιήσουν σε όλο τον πλανήτη για να απαλλαγούν από το άγχος και το άγος των χρεών, χρεωμένες χώρες, οργανισμοί, εταιρείες και ο κάθε φτωχοδιάβολος…\n3. « να τον ΕΞΑΝΑΓΚΑΣΟΥΝ σε ΤΥΦΛΗ ΨΗΦΟ σε μια διαδικασία που ΔΕΝ ΕΙΝΑΙ γενική συνέλευση.» Προφανώς για την ΚΕΔ γενικές συνελεύσεις είναι οι διαδικασίες που όλοι έχουμε γνωρίσει στον ΕΔΟΕΑΠ. Γενικές συνελεύσεις κατ’ όνομα που καταλήγουν σε συναθροίσεις 50 ατόμων, οι οποίοι στο όνομα των δεκάδων χιλιάδων μελών του ψηφίζουν προκατασκευασμένες αποφάσεις. Η προσέλευση των χιλιάδων μελών του Ταμείου που θα ψηφίσουν για το μέλλον του, εμφανώς ενοχλεί την ΚΕΔ.\n4. «Κανείς δεν μπορεί να διακόψει την λειτουργία του ΕΔΟΕΑΠ». «Σωστό», αφού η λειτουργία του Ταμείου θα διακοπεί από μόνη της λόγω της έλλειψης εσόδων. Μια… λεπτομέρεια που διέλαθε της προσοχής των φωστήρων της ΚΕΔ.\n5. « Απλώς η κυβέρνηση προκαλεί οικονομική ασφυξία στο Ταμείο». Ετερη… ακριβής διαπίστωση. Μόνο που θα έπρεπε να μας εξηγήσει η ΚΕΔ πως μια κυβέρνηση προκαλεί οικονομική ασφυξία σε ένα ταμείο το οποίο είναι Νομικό Πρόσωπο Ιδιωτικού Δικαίου και δεν χρηματοδοτείται από τον κρατικό προϋπολογισμό. Εκτός και αν θέλουν να πάψει ο ΕΔΟΕΑΠ να είναι αυτοδιοικούμενος οργανισμός που χρηματοδοτείται από τον πόρο και τις εισφορές εργοδοτών και εργαζομένων και να διαλυθεί στην χοάνη του Δημοσίου.\n6. «να βάλουν τον κόσμο να ψηφίσει αυτά που από καιρό ΕΠΙΔΙΩΚΟΥΝ Κυβέρνηση και εργοδότες». Για τους εργοδότες δεν υπάρχει καμιά …αμφιβολία. Αποδεικνύεται άλλωστε από τη λυσσαλέα μέχρι τέλους αντίδραση των πιο ακραίων εξ αυτών (Μαρινάκης, Αλαφούζος, Θέμος, Φιλιππόπουλος)… Οσο για την κυβέρνηση όσοι συμμετείχαν έστω και μια φορά στις διαπραγματεύσεις με το Υπουργείο Εργασίας γνωρίζουν ότι τελικά αποδέχτηκε μετά από πολλές πιέσεις και τους αγώνες του κλάδου τη λύση της θεσμοθέτησης πόρου. Φαίνεται ότι οι εκπρόσωποι της ΚΕΔ που συμμετείχαν στις διαπραγματεύσεις με τους κυβερνητικούς μόνο εν σώματι ήταν παρόντες και όχι εν πνεύματι.\n7. «Το υπουργείο παρακρατεί τουλάχιστον 60 εκατομμύρια ευρώ από τις αρχές του χρόνου (οφειλές αγγελιοσήμου). Είναι κεφάλαια τα οποία ανήκουν στον ΕΔΟΕΑΠ και τους λογαριασμούς αλληλοβοηθείας των Ενώσεων». Τα 60 εκατ. τα οποία ανακάλυψε η ΚΕΔ είναι βεβαιωμένες στην Εφορία οφειλές που αφορούν το σύνολο του αγγελιόσημου. Από αυτά στον ΕΔΟΕΑΠ αντιστοιχούν 7 εκατ. τα οποία του δόθηκαν πέρυσι τον Δεκέμβριο από τον κρατικό προϋπολογισμό με απόφαση της κυβέρνησης. Αρα ο ΕΔΟΕΑΠ δεν έχει να εισπράξει ούτε ευρώ από τα περίφημα 60 εκατ.\n8. «Χρήματα έχει ο ΕΔΟΕΑΠ; Έχει αποθεματικά». Από την ΚΕΔ διαφεύγει μια «λεπτομέρεια» ότι τα αποθεματικά του ΕΔΟΕΑΠ είναι λιγότερα από τα χρέη του, άρα το «μαγαζί είναι μέσα» που λέει και ο λαός μας, αλλά φαίνεται να μην καταλαβαίνουν οι πολύπειροι συνδικαλιστές της ΚΕΔ.\n9. «απαιτήσεις από οφειλές ΕΚΑΤΟΜΜΥΡΙΩΝ ΕΥΡΩ από τρίτους». Εδώ ισχύει το «ζήσε Μάη μου να φας τριφύλλι». Δηλαδή να περιμένουμε μερικά χρόνια να εκδικαστούν αγωγές και μηνύσεις με αβέβαιη κατάληξη. Και μέχρι τότε πως θα ζει ο ΕΔΟΕΑΠ; Ένα ερώτημα που δεν φαίνεται να απασχολεί τους «ευαίσθητους» της ΚΕΔ.\n10. «ενώ μπορεί να ζητήσει ( όπως το έκανε) χρηματοδότηση από τα αποθεματικά των Ενώσεων Συντακτών». Αυτοί που δεν ψήφισαν στην ΕΣΗΕΑ ούτε τη χρηματοδότηση του ΕΔΟΕΑΠ με 250.000 ευρώ για να πληρωθούν τα φάρμακα των καρκινοπαθών μας προτείνουν να ζήσει το Ταμείο από τα αποθεματικά του σωματείου. Δηλαδή «εκεί που μας χρωστάγανε μας πήραν και το βόδι»…\n11. «Υπάρχει όμως και το ΑΚΑΓΕ ( Ειδικός λογαριασμός που έχει δημιουργηθεί με το 10% από τα αποθεματικά των παλαιών Ταμείων κύριας ασφάλισης). Μπορεί να χρησιμοποιηθεί σε περίπτωση κρίσης (όπως έχει ήδη γίνει στο Ταμείο Νομικών και στο Ταμείο των Σωμάτων Ασφαλείας).» Ο ΕΔΟΕΑΠ ως σωματείο και ΝΠΙΔ δεν παρακρατεί εισφορές για τον ΑΚΑΓΕ άρα δεν μπορεί να διεκδικήσει χρήματα από έναν κορβανά στον οποίο δεν έχει συνεισφέρει. Τόσο απλό.\n12. «Το πλαστό δίλημμα για τον ΕΔΟΕΑΠ». Το κορυφαίο ψέμα βρίσκεται στον τίτλο της ανακοίνωσης καθώς η ΚΕΔ θεωρεί πλαστό το δίλημμα αν θα πρέπει να σωθεί ή όχι το Ταμείο μας. Αν θα πρέπει να δρέψουμε επιτέλους τους καρπούς των αγώνων μας και να επιβάλλουμε τη συνέχιση της λειτουργίας του ΕΔΟΕΑΠ. Σε όσους μας καλούν να αυτοκτονήσουμε μια απάντηση υπάρχει. «Ναι» για τη σωτηρία του ΕΔΟΕΑΠ.\nΚυριακή, 05 Νοεμβρίου 2017 12:18


VGONTZAS ANTONIS - ΒΓΟΝΤΖΑΣ ΑΝΤΩΝΗΣ - Με τα λόγια του Νίκου Ξυλούρη!\nΜε τα λόγια του Νίκου Ξυλούρη!\nΤο Μέγαρο Μαξίμου μοιάζει με φρούριο αστυνομικό. Έχει περιοριστεί η κίνηση μπροστά του. Κάτι λίγες ώρες περισσεύουν. Και αυτές μετά τα μεσάνυχτα. Κάποτε έβλεπες τουρίστες στην Ηρώδου Αττικού να χαζεύουν στο διπλανό κτίριο τους περίφημους τσολιάδες, την κορμοστασιά τους και την κομψή αλλαγή της βάρδιας.\nΤο κακό έχει παραγίνει! Τον τελευταίο καιρό δεν έχουν περιοριστεί μόνο στην απαγόρευση των ιδιωτικών τροχοφόρων. Στο σημείο συνάντησης της οδού Ηρώδου Αττικού με την Βασιλίσσης Σοφίας έχουν παρατάξει δύο σιδερόφρακτα λεωφορεία των ειδικών δυνάμεων της Αστυνομίας, το ένα κολλητά δίπλα στο άλλο, και τη «μούρη» τους κολλημένη στους αντίστοιχους τοίχους του δρόμου! Ένθεν και ένθεν. Όχι μόνο για να μην περνάει ο,τιδήποτε μηχανοκίνητο. Ούτε καν μια οπτική χαραμάδα! Το ίδιο και στη Βασιλέως Γεωργίου (που χωρίζει το Μέγαρο Μαξίμου με το Προεδρικό Μέγαρο) στο σημείο συνάντησης με την Οδό Ρηγίλλης!\nΦοβούνται. Φοβούνται τη σκιά τους. Φοβούνται το λαό. Στη ζωή τους δεν έχουν δώσει καμιά μάχη. Δεν αναφέρομαι στους γνωστούς αγωνιστές της Αριστεράς. Αναφέρομαι στους καλομαθημένους στη Μεταπολίτευση «ακτιβιστές», χωρίς ιδεολογία, της δήθεν «Αριστεράς». Αναφέρομαι σ' αυτούς που έχουν διανύσει όλους τους χώρους της Αριστεράς, όλες τις ιδεολογίες που εντάσσονται στο χώρο της Αριστεράς, σε όλα τα πολιτικά σχήματα της Αριστεράς, και, τελικά, βολεύονται οριστικά στους φιλόξενους χώρους του Καπιταλιστικού «συστήματος».\nΦοβούνται! Αυτό που εξέθρεψαν οι ίδιοι! Τους «Αγανακτισμένους» της «Βόρειας» και της «Νότιας» Πλατείας Συντάγματος της άνοιξης και του καλοκαιριού του 2011. Φοβούνται τους πρώην φίλους τους και συνεργάτες τους. Φοβούνται αυτούς που «εκπαίδευσαν» στους προπηλακισμούς των πολιτικών και στις βίαιες και καταστρεπτικές επιθέσεις κατά δημόσιων κτηρίων ακόμα και κατά ιδιωτικών περιουσιών την ίδια χρονική περίοδο.\nΦοβούνται, για τα εγκληματικά λάθη τους! Που δεν εξαγοράζονται με «αυταπάτες» και «mea culpa».\nΤί θυμάμαι τέτοιες ώρες... Τη φωνή του Νίκου Ξυλούρη το 1974, σαν τραγουδούσε το «Φίλοι και αδέλφια» στο «Μεγάλο μας Τσίρκο» σε στοίχους Ιάκωβου Καμπανέλλη και μουσική Σταύρου Ξαρχάκου...\nΗ πρόσκληση είναι φοβερή:\n«Φίλοι και αδέρφια, μανάδες, γέροι και παιδιά στα παραθύρια βγείτε και θωρείτε ποιοι περπατούν στα σκοτεινά και σεργιανούνε στα στενά...».\nΓια να καταλήξει στη φρικτή κρίση:\n«...Κάστρο φυλάει ερημικό, έχει το φόβο φυλακτό, όπου φωνή φοβάται ν' ακούει απ' το λαό...»\nΝέα Κρήτη, Άποψη, Πέμπτη 21.06.2018


Angelis and the Istanbul: May 2009\nτο ανέβασε ο Angelis με θέμα: Εκδηλώσεις στην Πόλη, Εμπειρίες, Ενημέρωση, Σινεμά..η Πόλη\nΑποφράδα ημέρα κατά την Ρωμαίικη/Χριστιανική παράδοση η σημερινή. Ιδωμένο βέβαια το γεγονός από την άλλη πλευρά, αποτελεί έναν σπουδαίο θρίαμβο των Οθωμανών.\nΗ επέτειος της Άλωσης (Κατάκτησης, όπως την αποκαλούν οι Τούρκοι) εορτάζεται με φαντασμαγορικό τρόπο, υπαίθριες συναυλίες, πυροτεχνήματα και αναπαραστάσεις της πολιορκίας και της κατάκτησης από τον Μωάμεθ Β' τον Πορθητή, του επικεφαλής του Οθωμανικού στρατού.\nΣτην πλατεία του Σουλτάν Αχμέτ, Οθωμανική μουσική και βίντεο από τη σύγχρονη Ιστάνμπουλ πλημμύρισαν τον χώρο και προκάλεσαν ενθουσιασμό στους παρευρισκόμενους θεατές.\nΟι γυαλιστερές στολές των "στρατιωτών" πάντως, αρκετά αστείες, δεν φαίνονται εδώ που τα λέμε και ιδιαίτερα ανθεκτικές για οποιαδήποτε στρατιωτική επιχείρηση..\n0 κεμπάπ στο μαγκάλι May 29, 2009\nΜια σταλίτσα μαγαζάκι, αλλά τόσο ιδιαίτερο και μερακλίδικο. Ο Ισμαήλ με τη γυναίκα του ψήνουν και τηγανίζουν ότι φρέσκο βρίσκουν καθημερινά στην ιχθυόσκαλα του Κουμ Καπί. Ο κατάλογος του εστιατορίου είναι γεμάτος με ψαρολιχουδιές, αλλά κάθε μέρα οι τιμές αλλάζουν ανάλογα με την εποχικότητα και τις ψαριές.\nΩραία γκουρμεδιά, την οποία γεύτηκα είναι το balik durum, ένα τυλιχτό σε λεπτή πιτούλα σάντουιτς με ψάρι και καραμελωμένο κρεμμύδι. Επίσης η ψαρόσουπα με αλεσμένα ζαρζαβατικά και κομματάκια ψαριού, είναι ότι πρέπει για το στομάχι κάθε οδοιπόρου.\nΟ σεφ είχε παλαιότερα μια ταβέρνα στην posh γειτονιά του Bebek, αλλά τώρα προτίμησε την πολύβουη και χρωματιστή γειτονιά του Γαλατά, λίγα μέτρα από τον ομώνυμο πύργο.\nΗ μουσική τζαζ δίνει έναν lounge τόνο στο μικροσκοπικό (2 τραπεζάκια και ένα μπαράκι με 3 σκαμπώ) εστιατόριο, που το καθιστά φιλόξενο και ζεστό!\nΑνεβαίνοντας από τη είσοδο του εστιατορίου Κονάκ δεν φαντάζεσαι τί θέα θα αντικρίσεις στην ταράτσά του.\nΟ κατάλογος των νοστιμιών είναι πληθωρικός, περιλαμβάνοντας σούπες, κρύα-ζεστά ορεκτικά, δροσερές αλλά χορταστικές σαλάτες, ζυμαρικά, ψητά, και φυσικά γλυκά! Άλλωστε το μέρος έγινε εξαρχής γνωστό για τα επιτεύγματα της κουζίνας του στη ζαχαροπλαστική. Μην περιμένετε όμως μπακλαβάδες και κιουνεφέ, οι επιλογές είναι πιο δυτικές: εκλέρ, μιλφέιγ, τσιζκέικς κ.ά.\nΗ κρεμαλί-μανταρλί σούπα μου ήταν χυλωμένη και γευστική, λειτουργώντας ως μια ιδανική καυτή πισίνα για τα φουρνιστά ψωμάκια που τη συνόδευαν. Για κυρίως κινήθηκα σε Μακ δρόμους, ένα τσιζμπέργερ με country πατάτες και σαλατούλα λάχανο-καρότο-μαγιονέζα-χορς ράντις σος, που μ' έκανε να το φάω από λαιμαργία, αν και είχα χορτάσει, με αποτέλεσμα να συρθώ μέχρι την έξοδο, σκασμένος από το φαγητό!\nΥΓ: Θα επανέλθω σ΄αυτήν τη θαυμάσια ταράτσα, μιας και προσφέρει κάθε Κυριακή brunch. Θα ερχόμουν την προηγούμενη εβδομάδα, αν δεν ξυπνούσα στις 17.30, μετά από ένα άγριο σαββατιάτικο ξεφάντωμα!\nτο ανέβασε ο Angelis με θέμα: Άνθρωποι, Ναργιλές\nΟ Ριφάτ είναι από τους πρώτους φίλους που έκανα στην Πόλη. Έχει μάλιστα πολύ γούστο ο τρόπος που γνωριστήκαμε. Με είχαν επισκεφτεί, που λέτε οι αγαπημένες μου Αναστασία και Έλσα και καθώς καπνίζαμε στο αγαπημένο μου ναργιλετζίδικο, προσπάθησα να τους αποδείξω πόσο εύκολο είναι να πιάσεις κουβέντα και στη συνέχεια να γίνεις ακόμα και φίλος, με τον διπλανό σου π.χ. σ' ένα καφέ. Ο διπλανός μου λοιπόν, έτυχε να είναι ο Ριφάτ και η θεωρία μου αποδείχθηκε στην πράξη!\nΑπό τότε, ο Ριφάτ κι εγώ περάσαμε από 40 κύματα, αλλαγές επαγγελμάτων, στρατός, σχέσεις, χωρισμοί, μεταναστεύσεις , μέχρι που ξαναβρεθήκαμε σήμερα το βράδυ, πάλι στο ίδιο μέρος, απ' όπου ξεκίνησαν όλα. Μου μίλησε για την Ιταλίδα σύζυγό του, και για τη ζωή του στην Ελβετία κι εγώ τον ενημέρωσα για τα νέα της Πόλης! Αντιστράφηκαν οι ρόλοι, βλέπετε!\nΗ οικογένεια Ασλάν (το επίθετο του Ριφάτ) είναι πολυπληθής: 8 αδέρφια!! Κάθε φορά γνωρίζω και ένα καινούριο καρντάσι του!!! Κι όλοι είναι γλυκύτατοι! Τώρα πάει να επεκταθεί και προς Άπω Ανατολή, μιας και η κοπέλα του μικρότερου Φαντίλ είναι μια γλυκειά Γιαπωνεζούλα - μανικιουρίστα παρακαλώ!\n0 κεμπάπ στο μαγκάλι May 28, 2009\nΜια παρέα από Τούρκους και Έλληνες:\nAlper Tekin - Solist (Τουρκία)\nSerdar Pazarcıoğlu - Keman(Τουρκία)\nΧάρης Ρήγας- Buzuki, Bağlamadaki (Ελλάδα)\nGürkan Özkan - Darbuka,Bendir,Def (Τουρκία)\nαπαρτίζουν την κομπανία Tatavla Keyfi (τα Ταταύλα αποτελούν μια ιστορική γειτονιά Ρωμιών, ακόμα και μέχρι τις ημέρες μας), η οποία παίζει ρεμπέτικη μουσική με Τουρκικό και Ελληνικό στίχο. Ιδιαίτερη μνεία πρέπει να κάνω στην σπινθηροβόλα (όπως μαρτυρεί και το όνομά της) Alev, τη μάνατζερ του γκρουπ & καλή μου φιλενάδα.\nΕμφανίζονται στο Vertigo Bar, στο 2ο όροφο μια πολυκατοικίας στο Imam Adnan sokak-Ταξίμ, κάθε Παρασκευή βράδυ,\nόπου ξεσηκώνουν τους θαμώνες με σμυρναίικα και ρεμπέτικα τραγούδια, τσιφτετέλια και άλλους ανατολίτικους σκοπούς. Τους περισσότερους εκεί μέσα μας έπιασε σωστός παροξυσμός και δεν αφήσαμε χορό για χορό, και τσαλίμι για τσαλίμι. Γι' αυτό άλλωστε δεν έβγαλα και πολλές φωτογραφίες :))\n0 κεμπάπ στο μαγκάλι May 16, 2009\nΤο εστιατόριο Pandeli, κρυμμένο πάνω από την Αιγυπτιακή αγορά των μπαχαρικών, είναι από τα παλαιότερα της Πόλης. Ιδρυτής του ένας μερακλής Ρωμιός, που το 1901 άνοιξε στην περιοχή του Πέραν κοντά στην ψαραγορά, το πρώτο Pandeli. Τα Σεπτεμβριανά του 1955, με τις επιθέσεις του όχλου εναντίον ρωμαίικων καταστημάτων και σπιτιών, ανάγκασαν τον τότε Τούρκο πρωθυπουργό Menderes, να μεταφέρει το αγαπημένο του στέκι, από φόβο μην το χάσει, στην τωρινή του θέση (πηγή: Time Out Istanbul).\nΑν και κατά τη μακρά του ιστορία, το εστιατόριο απέσπασε διθυραμβικές κριτικές από επιφανείς επισκέπτες (π.χ. Πίτερ Ουστίνοφ: "τα σκαλιά που οδηγούν στο γαστρονομικό παράδεισο") τα τελευταία χρόνια άκουγα ή διάβαζα όχι και τόσο κολακευτικά σχόλια, για "μέτριες γεύσεις, αγενείς σερβιτόρους και αδικαιολόγητα ακριβές τιμές".\nΤι να κάνω λοιπόν, "θυσιάστηκα" και πάλι για το χατήρι σας! Έπρεπε να αποκτήσω εμπεριστατωμένη άποψη!\nΗ στενή σκάλα, στα αριστερά της εισόδου της Αιγυπτιακής αγοράς, σε ανεβάζει σε μια ευρύχωρη σάλα, από την οποία υπάρχουν ανοίγματα για 3 μικρότερες σάλες προς το εξωτερικό του κτιρίου. Οι τοίχοι είναι καλυμμένοι με γυαλιστερά πλακίδια σε γαλάζιους χρωματισμούς και από τα μικρά παράθυρα της βόρειας πλευράς (αν είσαι τυχερός και καθίσεις στα ακριανά τραπέζια), παρατηρείς τα καραβάκια του Κεράτιου και την πάντοτε πολύβουη γέφυρα του Γαλατά.\nΑς περάσουμε όμως στο φαγητό. Οι όντως υψηλές τιμές με εμπόδισαν να δοκιμάσω πολλά από τα ορεκτικά ή να δοκιμάσω περισσότερα κυρίως πιάτα. Η μελιτζανοσαλάτα πάντως που επέλεξα, αν και χωρίς πολλά καρυκεύματα ή καρύδι, ήταν η ΝΟΣΤΙΜΟΤΕΡΗ που έφαγα ποτέ!! Η καλοψημένη μελιτζάνα ήρθε και γλύκανε με αγνό βούτυρο και αλατοπίπερο. Ήταν σα γλύκισμα η άτιμη!\nΓια κύριο πιάτο επέλεξα τη σπεσιαλιτέ του Pandeli, που δεν είναι άλλη από το λαβράκι ψημένο στο χαρτί! Η μερίδα, αν και σερβίρεται μάλλον δωρικά, χωρίς κανένα συνοδευτικό, αποτελείται από ένα φιλέτο λαβράκι με μια φέτα ντομάτας σε κορυφή-βάση. Και σ' αυτό το πιάτο έχει προστεθεί σίγουρα φρέσκο βούτυρο, το οποίο μετατρέπει το ψάρι σε μια: τρέχουν-τα σάλια μου-ανάμνηση!\nΟι άνθρωποι στο σέρβις μου φάνηκαν ιδιαίτερα αποτελεσματικοί, εξυπηρετικοί αλλά και χαμογελαστοί. Το γεγονός μάλιστα ότι τους απέτρεψα ευγενικά να μου γεμίζουν το ποτήρι μου κάθε τόσο, λέγοντας τους ότι "δεν είμαι βασιλιάς", μάλλον το εκτίμησαν δεόντως.\n3 κεμπάπ στο μαγκάλι May 13, 2009


Ομίχλη. | Τελευταίος ... πάντα\nΜέσα στην ομίχλη. (Δική μου φώτο)\n– Ξύπνα κι έλα να δεις, άκουσα πρωί πρωί τη φωνή της γυναίκας μου. Έλα και ρίξε μια ματιά έξω. Έχει ομίχλη.\nΣηκώθηκα κι από το παράθυρο δε φαινόταν τίποτα. Πυκνή ομίχλη. Η γυναίκα μου χάζευε σχεδόν εκστασιασμένη την πλατεία απέναντι. Διακρινόταν αδρά τα αναμμένα φώτα στους στύλους. Θολά κι αυτά. Χρωμάτιζαν κίτρινη την ομίχλη.\nΜου ήρθε στο μυαλό το παρελθόν, τότε που ταξίδευα τα χαράματα, σχεδόν πάντα μέσα στην ομίχλη πάνω στα βουνά σε υψόμετρο που ξεπερνούσε τα 1300 μέτρα για να φτάσω στη δουλειά μου.\nΠήρα το βλέμμα μου απ’ το παράθυρο και σχεδόν απρόθυμα πήγα στην κουζίνα. Ακολούθησα πιστά, όπως κάθε πρωί, την ιεροτελεστία παρασκευής του καφέ. Μόλις η πικρίλα του σκέτου εσπρέσσο κύλησε στον οισοφάγο μου, εξαφανίστηκε από το μυαλό μου η ανάμνηση εκείνων των επικινδύνων ταξιδιών. Λίγο αργότερα έσκιζα την ομίχλη καθ’ οδόν για το γραφείο.


Πρόσφατες φωτογραφίες και βίντεο :: blog :: 7 από 8 :: Νίκος Ζήσης - Φωτογράφος Γάμου και Βάπτισης Καρδίτσα\nΧρήστος & Λένα coming soon !\nΠαναγιώτης & Χαρούλα prewedding photos\nΧρήστος & Όλγα\nΤο Σάββατο 9 Ιουνίου όλη η ομάδα ταξιδέψαμε μέχρι την όμορφη Έδεσσα για να καλύψουμε το Γάμο του Χρήστου και της Όλγας. Το ζευγάρι το γνωρίσαμε πέρσι στο Γάμο της αδερφής του Χρήστου (Κλεοπάτρας). Ήταν ένας υπέροχος Γάμος και ευχόμαστε στο ζευγάρι κάθε [...]\nΧρήστος & Λένα\nΟ Γάμος του Χρήστου και της Λένας έγινε 2 Ιουνίου στην Εκκλησία του Αγίου Γεωργίου στη Νέα Αγορά Καρδίτσας. Με το ζευγάρι γνωριζόμαστε εδώ και μερικά χρόνια και η συνεργασία μαζί τους ήταν άψογη. Τόσο τη μέρα του Γάμου τους όσο και τη μέρα της φωτογράφησης [...]\nΔημήτρης & Γιώτα\nΟ Δημήτρης και η Γιώτα είναι ένα πολύ γλυκό ζευγάρι πού κάνανε το γάμο τους την 1/10/2011 και είχαμε τη χαρά εκείνη τη μέρα να τη ζήσουμε κοντά τους. Δημήτρη Γιώτα σας ευχαριστούμε !\nΑλέξανδρος & Χριστίνα…\nΤι να πρωτοπείς για αυτόν το γάμο. Ο Αλέξανδρος η Χριστίνα (και οι φίλοι τους) σε μεγάλα κέφια !!! enjoy !\nΠροκόπης & Ελένη\nο Προκόπης και η Ελένη ενώ ζούν στη Γερμανία έκαναν το γάμο τους στην Καρδίτσα 26 Αυγούστου 2011.Το μυστήριο έγινε στο Μητροπολιτικό ναό Αγίου Κωνσταντίνου & Ελένης και η δεξίωση στο κέντρο Κέντια. Περάσαμε πολύ όμορφα μαζί τους και τους στέλνουμε τα [...]


**** ΞΕΝΟΔΟΧΕΊΑ ROYAL PARK, ΤΌΚΙΟ ****\n2-1-1 Nihonbashi Kakigara-Cho, Τόκιο, Ιαπωνία\nΤο Royal Park είναι ντελούξ ξενοδοχείο 5-αστέρων που βρίσκεται 3.3 χλμ μακριά από Sumida River και 2.7 χλμ από The Tsukiji Market. Το κατάλυμα άνοιξε το 1989 και έχει αυτοκρατορικό στιλ.\nΤο ξενοδοχείο είναι ιδανικά τοποθετημένο σε εμπορική περιοχή της πόλης, κοντά σε παλάτι, ναό και γκαλερί. Το κέντρο της πόλης απέχει 9 χλμ από τις εγκαταστάσεις.\nΌλα τα άνετα δωμάτια στο Royal Park Ξενοδοχείο είναι εξοπλισμένα με μίνι μπαρ, θυρίδα ασφαλείας για λάπτοπ, τηλεόραση με επίπεδη οθόνη, εξοπλισμό σιδερώματος και βάση σύνδεσης iPod. Τα δωμάτια έχουν μοντέρνα εσωτερική διακόσμηση και προσφέρουν πλυντήριο πιάτων, παροχές για καφέ και τσάι και βραστήρα.\nΠιάτα ιαπωνικής κουζίνας σερβίρονται στο lounge εστιατόριο. Προσφέρονται αναζωογονητικά ποτά στο καφέ-μπαρ.\nΤο ξενοδοχείο βρίσκεται 10-λεπτά με τα πόδια από το σταθμό Kayabachō του μετρό και περίπου 20-λεπτά από το σταθμό του τρένου Bakurochou. Το Royal Park Ξενοδοχείο είναι εύκολα προσβάσιμο από το Haneda αεροδρόμιο που βρίσκεται περίπου 20 λεπτά οδικώς.\nΤο ξενοδοχείο προσφέρει ατμόλουτρα, περιποίηση προσώπου και μασάζ για χαλάρωση και ανανέωση. Όσοι γυμνάζονται θα βρουν γυμναστήριο και φίτνες κλαμπ.\nRoyal Park, Ιαπωνία\nBed and Breakfast Monte Oliveto 3*, Φλωρεντία\nBed and Breakfast Brera Relais, Μιλάνο\nΞενοδοχείο California Am Kurfuerstendamm 4*, Βερολίνο\nΞενοδοχείο Wyndham Garden Mitte 4*, Βερολίνο\nΞενοδοχείο Travelodge Central, Hollywood Road 3*, Χονγκ Κονγκ


Γκαρσία: «Χαρούμενος που επέστρεψα, απογοητευμένος από το αποτέλεσμα»\nΑρχική / ΠΟΔΟΣΦΑΙΡΟ / EUROPA LEAGUE / Γκαρσία : «Χαρούμενος που επέστρεψα, απογοητευμένος από το αποτέλεσμα»\nΓκαρσία : «Χαρούμενος που επέστρεψα, απογοητευμένος από το αποτέλεσμα»\nΟ μεσοεπιθετικός της ΑΕΚ μίλησε για τη βαριά ήττα της Ενωσης από την Μπράγκα, αλλά και την επιστροφή του στη δράση.\nΑνάμεικτα συναισθήματα άφησε στον Λιβάι Γκαρσία το ματς με την Μπράγκα, αφού όπως τόνισε χαρακτηριστικά, ένιωσε χαρά για την επιστροφή του στη δράση, αλλά απογοήτευση για το αποτέλεσμα.\nΓια το ματς με τη Μπράγκα: «Για να είμαι ειλικρινής είμαι πολύ απογοητευμένος από το αποτέλεσμα. Δεν θέλω να επικεντρωθώ στο παιχνίδι. Σαν ομάδα να δούμε τα θετικά μας για να πάμε ακόμα καλύτερα και να δούμε τον επόμενο αγώνα».\nΓια το πως ένιωσε που γύρισε: «Ένιωσα πολύ καλά που γύρισα. Είναι όμως ανάμεικτα τα συναισθήματα. Δεν είμαι ευχαριστημένος σε καμία περίπτωση από το αποτέλεσμα και το ματς. Είμαι στεναχωρημένος για αυτό. Είμαι όμως χαρούμενος που επέστρεψα».


Αντιδράσεις της αντιπολίτευσης στο Δήμο Σερβίων-Βελβεντού για την παρουσία του δημάρχου στο τρισάγιο του Νικολάου Γκαντώνα\nΤρίτη, 05 Ιούνιος 2018 02:35\nΣχετικά με την παρουσία του δημάρχου Σερβίων- Βελβεντού Αθανάσιου Κοσματόπουλου, στο τρισάγιο του Νικολάου Γκαντώνα, υπουργού επί χούντας και στενού συνεργάτη του Γεωργίου Παπαδόπουλου, αλλά και τη φωτογραφία που ακολούθησε με τη σημαία λάβαρο της 21ης Απριλίου 1967,\n...οι επικεφαλής της αντιπολίτευσης του Δήμου Σερβίων-Βελβεντού Βασίλης Κωνσταντόπουλος και Πολυδεύκης Λιάκος δήλωσαν:\n- Ο επικεφαλής της μείζονος αντιπολίτευσης Βασίλης Κωνσταντόπουλος\n«Το είδαμε κι αυτό!\nΟ δήμαρχος Σερβίων-Βελβεντού, ο δήμαρχος του τόπου μας, παρέστη στο τρισάγιο χουντικού υπουργού στην Γαλατινή και φωτογραφήθηκε μάλιστα με φόντο το σήμα της χούντας.\nΕίναι η κατάληξη στην κατρακύλα του δημάρχου μετά απ’ όσα είδαμε στα τέσσερα χρόνια της θητείας του,\nΗ ενέργεια αυτή του δημάρχου αποτελεί μεγάλη προσβολή για τον δημοκρατικό λαό του τόπου μας, ο οποίος πρόσφερε μεγάλες θυσίες εναντίον του φασισμού, στο όνομα της πατρίδας και της δημοκρατίας.\nΝα θυμίσουμε μόνο το ολοκαύτωμα των Σερβίων από τους Ιταλούς, το κάψιμο των χωριών του δήμου μας από τους Γερμανούς, δύο φορές μάλιστα, την μάχη στο Χάνι της Βίγλας Σαρανταπόρου εναντίον των Γερμανών, την θυσία των Σεβιωτών στην Παναγιά Κοζάνης, την θυσία των Σερβιωτών στην Καισαριανή και τόσα άλλα.\nΗ παρουσία του δημάρχου στο τρισάγιο έρχεται σε αντίθεση με την βούληση των πολιτών του δήμου μας και την εντολή που αυτός έλαβε με την εκλογή του.\nΈρχεται σε αντίθεση και με τον όρκο που έδωσε για πίστη στο δημοκρατικό μας πολίτευμα.\nΕίτε ο δήμαρχος παρέστη στο τρισάγιο από αφέλεια είτε η παρουσία του είναι συνειδητή πράξη, το εν λόγω περιστατικό δείχνει ότι σε κάθε περίπτωση είναι ακατάλληλος να είναι δήμαρχος και να εκπροσωπεί τον λαό της περιοχής μας.\nΕάν έχει έστω και ίχνος ευθιξίας θα πρέπει να ζητήσει άμεσα συγνώμη από τους πολίτες του δήμου μας και ταυτόχρονα να παραιτηθεί. Ίσως έτσι μπορέσει να περισώσει και την τιμή του».\n- Ο επικεφαλής της Δημοτικής κίνησης ΑΝΤΑΜΑ Λιάκος Πολυδεύκης\n«Ο Δήμαρχος Σερβίων- Βελβεντού κ. Κοσματόπουλος για άλλη μια φορά δεν κρύβει, δυστυχώς,τις φιλοχουντικές και ρατσιστικές απόψεις του. Μετά το Σωρρα, τις επικίνδυνες ρατσιστικές θέσεις του σχετικά με τους πρόσφυγες, τώρα φωτογραφίζεται με χουντοσύμβολα και συμμετέχει σε μνημόσυνα χουντικών. Η Δημοτική μας κίνηση και εγώ προσωπικά καταδικάζουμε ως απαράδεκτη, προκλητική και ντροπιαστική τη φωτογράφιση και συμμετοχή του Δημάρχου και του Αντιδημάρχου κ. Κυριακίδη στη συγκεκριμένη εκδήλωση. Στο επόμενο Δημοτικό Συμβούλιο θα ζητήσουμε για άλλη μια φορά την καταδίκη των πράξεών τους, όπως το κάναμε και στο παρελθόν για τις ρατσιστικές θέσεις του Δημάρχου. Αναρωτιέμαι πως οι σύμβουλοι, Αντιδήμαρχοι και πρόεδροι, που βρίσκονται στις τάξεις του συνδυασμού της πλειοψηφίας, ανέχονται ακόμη ανάλογες πράξεις».\nΠηγή: kozan.gr ( 2 άρθρα)


Ο ΠΑΡΛΑΠΙΠΑΣ: Στο 401 ΓΣΝΑ εισήχθη ο Δήμος Βερύκιος. Η ανάρτησή του στο διαδίκτυο\nΣτο 401 ΓΣΝΑ εισήχθη ο δημοσιογράφος και αντιπρόεδρος του Alpha, Δήμος Βερύκιος, ο οποίος αποκάλυψε με ανάρτησή του στο Instagram την περιπέτεια με την υγεία του.\nΟ δημοσιογράφος δημοσίευσε μία selfie από τον θάλαμο του νοσοκομείου, δίχως να δώσει λεπτομέρειες για τον λόγο που τον οδήγησε εκεί, αλλά ανέφερε ότι μέσα στην ατυχία του υπήρξε τυχερός.\n«Εκτός όλων των άλλων έχω πέσει στα χέρια δυο έμπειρων αρχιάτρων του χειρούργου Γ. Μικρού & του λοιμωξιολόγου Λ. Καρνέση που από το πρωί της Παρασκευής που εκτάκτως με ανέλαβαν κάνουν τα «μαγικά» τους ώστε από Δευτέρα πρωί να μπορέσω να είμαι μαζί σας έστω και με «πεταλούδα» στο χέρι», ανέφερε μεταξύ άλλων.


Hampton Inn Rome - Skyscanner Hotels\n1352 Floyd Avenue, 13441, Ηνωμένες Πολιτείες\nΚαθαρές ξενοδοχειακές εγκαταστάσεις. Καταπληκτικά επιδόρπια & φρούτα. Καταπληκτική υποδοχή.\nΑυτό το κατάλυμα (Hampton Inn Rome, Rome) απέχει 10 λεπτά με το αμάξι από: Οχυρό Stanwix και Μουσείο Rome Historical Society & Museum. Στις σημαντικές παροχές περιλαμβάνονται επιχειρηματικό κέντρο που λειτουργεί 24 ώρες το 24ωρο, υπηρεσίες στεγνοκαθαριστηρίου/πλυντηρίων και αποθήκευση αποσκευών. Θέλετε να οργανώσετε μια εκδήλωση σε αυτήν την πόλη (Rome); Αυτό το ξενοδοχείο διαθέτει χώρο που είναι 46 τετραγωνικά μέτρα και περιλαμβάνει αίθουσα συνεδριάσεων. Στους χώρους μας θα βρείτε δωρεάν στάθμευση χωρίς παρκαδόρο.\nΚαθαρή τοποθεσία. Καταπληκτική τοποθεσία.\nΤο πρωινό ήταν καταπληκτικό. Καταπληκτικό πρωινό.\nΜεγάλο δωμάτιο. Καταπληκτικές παροχές. Αναπαυστικό κρεβάτι.\nΜεγάλο δωμάτιο. Θορυβώδη δωμάτια. Αναπαυστικό κρεβάτι.


Αέναη επΑνάσταση: Επικήδειος ενός έρωτα\n«Και πού να ρίξω το μεγάλο μου καημό... όπου θ’ ανοίξει η γης, θ’ ανοίξει η γης... και θα ραΐσει το βουνό». Αυτός ο στίχος του ποιητή και το παρακάτω μουσικό θέμα, ήρθε στο νου μου αδελφέ μου και φίλε μου Κυριάκο, όταν μου έδωσες το καρδιακό και πανέμορφο ποίημά σου, γράφοντάς μου: «Το έγραψα την ημέρα που το ζήτησες, είχα πολύ καιρό να γράψω κάτι, οπότε σου το αφιερώνω.» Σ' ευχαριστώ από καρδιάς για την αφιέρωση και συγκίνηση που μου πρόσφερες και που θα μου προσφέρεις κάθε φορά που θα το διαβάζω.\nΛησμόνησες πως μέτραγα τα βήματά\nσάν ξεμακραίνω μή χαθεί,\nο ήχος της ανάσας σου στ' αυτιά μου.\nΚι έτσι θα χαθώ μια παγωμένη βραδυά.\nΚάποια νυχτιά απ' αυτές\nπου τ' αστέρια ζευγαρώνουν\nμε λαχτάρα στ' ουρανού τη σιγή.\nΝα ζεσταθούν, ν' αγαπηθούν,\nνα διώξουνε τη μοναξιά.\nΣτάχυα που κρύβουν τις σκιές\nσαν τα φυσάει βοριάς,\nπροσκυνώντας στο λύγισμα\nτου έρωτα την αυταπάρνηση,\nτης λύπης τη χαρά.\nΚαρπός της αγάπης τους το φως\nπου πέφτοντας θα λούσει τη γη\nφωτίζοντας το πικραμένο μου κορμί.\nΜιας ανήλεης ήττας το θύμα.\nΚαι τότε λυπημένη θα πεις, τί κρίμα.\nμια ευχή... Καλό παράδεισο ας έχει.\nΚι ένα δάκρυ ίσως κυλήσει,\nποτίσει το κρύο μου χώμα,\nΜ' άν η καρδιά σου\nμια σταγόνα της αγάπης μου ζηλέψει,\nη μετάνοια της αδιαφορίας σου\nθα γίνει προσευχή.\nΣπόρος του πόθου, να βρεθούμε ξανά.\nσε μιαν άλλη ζωή. Τα όνειρά σου,\nκαταφυγή θα γίνουν πια της ερημιάς σου.\nΚι ένα δεντρί...\nπου ολοένα θα ψηλώνει και ρίζα του θά 'μαι\nθα σου θυμίζει πως υπήρξα, πως έζησα\nμεγαλώνοντας την αγάπη μου για σένα.\nΑντίο, εμείς δεν θα ξεχαστούμε ποτέ...\nΑγαπητέ μου φίλε και ποιητή\nτου έρωτα Κυριάκο,\nσου αφιερώνω κι εγώ ένα ιδιαιτέρως\nαγαπημένο μου άκουσμα\nστον ήχο του κλαρίνου,\nόπου με συνεπαίρνει σε κόσμους\nαδιαίρετους στο άπειρο.\nΗ ψυχή της Ρωμιοσύνης στον ήχο του Κλαρίνου βαρεί το μοιρολόι... Και θαρρείς πως κάθε τι γύρω σου μεταμορφώνεται\nΣοφία Ντρέκου 6 Φεβρουαρίου 2015 στις 7:45 μ.μ\n12 Αυγούστου 2015 facebook.com/groups/Sophia.Drekou\nΚυριάκος Σαμαράς: Πρέπει να γραφτεί κάτι μόνο για να αποδώσει φόρο τιμής σ' αυτό το μουσικό κομμάτι, είναι κάτι μοναδικό, μαγικό, μια σταγόνα που μπορεί να ξεχωρίσει σε μια θάλασσα. Ευχαριστώ σοφία που διάλεξες αυτή τη μουσική για να πλαισιώσεις το πόνημά μου, δεν θα υπάρξει καλύτερο. 12 Αυγούστου 2015 στις 11:09 μ.μ\nΣοφία Ντρέκου: Κυριάκο μου, σ'ευχαριστώ πολύ που συμμερίστηκες θετικά την μουσική μου προτίμηση της οποίας πολύ με αναπαύει! Πάρε κι αυτό που ακούω τώρα αφιερωμένο. 12 Αυγούστου 2015 στις 11:16 μ.μ.\n9:21 Πετρολούκας Χαλκιάς - Βορειοηπειρώτικο Μοιρολόι\nΣοφία Ντρέκου: Κυριάκο μου, σ' ευχαριστώ που συμμερίστηκες θετικά την μουσική μου προτίμηση της οποίας πολύ με αναπαύει! Πάρε κι αυτό που ακούω τώρα αφιερωμένο. 12 Αυγούστου στις 11:16 μ.μ.\nΚυριάκος Σαμαράς: Σα να μιλούν οι σπηλιές, οι ψυχές μεταξύ τους κι έχουν τόσες ιστορίες να πούν. Οι νότες είναι βγαλμένες απ' τις ηρωικές κραυγές, και τα γυρίσματα... τα όνειρα που γύρισαν χαμένα, ή προδομένα.. 12 Αυγούστου στις 11:25 μ.μ.\nΣοφία Ντρέκου: Κυριάκο μας!!! Ποιητική περιγραφή της ψυχής, βγαλμένη στου πόνου της ανάμνησης το γύρισμα! 12 Αυγούστου στις 11:28 μ.μ.\nΣοφία Ντρέκου: Ευχαριστούμε για την ποιητική βραδυά Κυριάκο μας · 12 Αυγούστου 2015\nΘεοδώρα Αλεξάνδρου: Σας ευχαριστούμε Σοφία και Κυριάκο! Οι στίχοι, η μουσική, η παρουσίαση, εξαιρετικά. Σοφία, οι αναρτήσεις σου με τιμούν. Μπράβο φίλε μου Κυριάκο! Να μας χαρίζεις συχνότερα, τόσο όμορφους στίχους!· 12 Αυγούστου 2015\nιφιγένεια γεωργιάδου: θα σου θυμίζει πως υπήρξα, πως έζησα μεγαλώνοντας την αγάπη μου για σένα. >>> Sophia φώς ηρωϊκό μοναδικό ανυπέρβλητο.....· 12 Αυγούστου 2015\nTolis Zavitz: Από τη δημοτική ποίηση:\nΚΑΪΜΟΙ ΚΑΙ ΒΑΣΑΝΑ ΤΗΣ ΑΓΑΠΗΣ\nΑδύνατό ειναι μια καρδιά σαν πληγωθή να γιάνη,\nμοιάζει δεντρί που μαραθή και πλιο καρπό δεν κάνει.\nΑν αποθάνω γω για σε, ο κόσμος τι θα λέη;\nΠρώτα τον εφαρμάκωσε κ' ύστερα τόνε κλαίει.\nΑπό μικρός σ' εφύτεψα μεσ' της καρδιάς τα βάθη,\nκ' είν' ο καρπός οπού τρυγώ, καϊμοί, πληγαίς και πάθη.\nΑπ' το δεντρί που θάρρεψες να φας απ' τον καρπό του,\nμη μυριστής τα φύλλα του και πάρης τον καϊμό του.\nΓια ιδές εκείνο το βουνό, οπού άναψε και καίγει,\nκάποιος αγάπη νέχασε και κάθεται και κλαίγει.\nΔεν είν' ο έρωτας ανθός μαζί του για να παίξης,\nμόν' είναι βάτος μ' αγκαθιαίς κι' αλίμονο σου αν μπλέξης.\nΔεν είναι πόνος να πονή, πόνος να θανατώνη\nΔίχως χιόνια χιονίζουμαι, δίχως βροχαίς βροχιούμαι,\nδίχως μαχαίρια σφάζουμαι, όντας σε συλλογιοϋμαι.\nπ' όσο να λειώση το παλιό καινούριο το πλακώνει.\nΕγώ είμ' εκείνο το πουλί που 'ς τη φωτιά σιμώνω,\nκαίγουμαι, στάχτη γίνουμαι και πάλι ξανανιώνω.\nΕγώ λεγα κ' η μέλισσα πως είν' καλό πουλάκι,\nμ' αυτή έχει μέσα το γλυκό και απόξω το φαρμάκι.\nΈξαφνα μ' επλακώσανε βρονταίς κι' αστροπελέκια,\nκαι μ' ασηκώσανε το νου τα μάτια τα γυναίκεια.\nΈχασα τοις ελπίδες μου σαν του δεντρού τα φύλλα,\nοπού τα παίρνει ο άνεμος και μένουνε τα ξύλα.\nΗ αγάπη βράχους κατελεί και τα θεριά μερώνει,\nκ' εγώ την έχω 'ς την καρδιά, γι' αυτό με θανατώνει.\nΗ μάννα σου 'ς τον ύπνο της, 'ς ονειροφαντασιά της,\nείδε να γεννηθή δαυλός να κάψη την καρδιά της.\nΘάλασσα, οπ' όλα τα νερά και τα ποτάμια πίνεις,\nκαι τα δικά μου δάκρυα πιε, πλατύτερη να γίνης.\nΜε της αγάπης τη φωτιά όποιος καή, δε γιαίνει,\nμ' α γιάνη και καμιά φορά, πάλε σημάδι μένει.\nΜ' οντέ σου θέλω θυμηθώ με τα θεριά μαλώνω,\nκαι με τσοι δράκους πολεμώ, και σα σε δω μερώνω.\nΟ ήλιος βασιλεύει, κ' η ημέρα σώνεται\nκι' ο νους μου 'ς το κεφάλι δε συμμαζώνεται.\nΌλα τα δέντρα την αυγή δροσιά είναι γιομισμένα,\nκαι μένα τα ματάκια μου με δάκρυα βουρκωμένα.\nΟ ύπνος περιφέρνεται 'ς την κλίνη μου ναπάνω,\nκλειστά τα μάτια σε θωρώ, ανοίω τα, σε χάνω.\nΠάντοτε τρέχω για να βρω βοτάνι για να γιάνω,\nκαι το βοτάνι τό χει οχτρός, που θέλει να πεθάνω.\nΣα μου τον ήπηρες το νου, πάρε με σκιας και μένα,\nκ' είντα με θέλει κουζουλό η μάννα που μ' εγέννα;\nΤι να σου πω; τι να μου πης; Εσύ καλά γνωρίζεις,\nκαι την ψυχή μ' και την καρδιά μ' εσύ με την ορίζεις.\nΤα βότανα, τα γιατρικά μόν' το κορμί γιατρεύουν,\nμα οι πληγαίς, πού 'χ' η καρδιά, άλλο γιατρό γυρεύουν.\nΤα χιόνια και τα κρούσταλλα φέρνουνε τα χαλάζια,\nτα δάκρυα κ' οι αναστεναγμοί φέρνουνε τα μαράζια.\nΤης θάλασσας τα κύματα τρέχω και δεν τρομάζω,\nκι' ότα σε συλλογίζωμαι τρέμω κι' αναστενάζω.\nΤο μήλο νείναι κόκκινο κ' έχει και τη θωριά του,\nμα κείνο έχει σάρακα και τρώει την καρδιά του.\nΤο πληγωμένο στήθος μου πονεί, μα δεν το λέει,\nταχείλι μου κι' αν τραγουδή, μέσα η καρδιά μου κλαίει.\nΩσάν η νύχτα η σκοτεινή, π' όλα τα κάνει μαύρα,\nέτσ' είναι όλα 'ς την καρδιά, σαν τη πλακώση η λαύρα.\nΩς τρέμουν τ' άστρα τ' ουρανού, όντε θα ξημερώση,\nτρέμει κ' έμέ η καρδούλα μου, όντε θα σ' αντάμωση.· 12 Αυγούστου 2015\nNicholas Michaloliakos Ν.Ι.Μιχαλολιάκος: Συναρπαστικό το δημοτικό αυτό Tolis Zavits !! Ευχαριστοῦμε ! Ευχαριστοῦμε και σένα Sophia που μας ἒκανες κοινωνούς αυτῆς τῆς πολλά υποσχομένης ποιητικῆς ευαισθησίας του Κυριάκου!· 12 Αυγούστου 2015\nΚυριακος Σαμαρας Πολύ ωραία η παρουσίαση, ευχαριστούμε Σοφία!· 12 Αυγούστου 2015\nΚώστας Καραβίδας: ΛΕΙΒΑΔΙΤΗΣ..... ΧΤΥΠΗΣΕΣ ΦΛΕΒΑ , ΣΟΦΙΑ...... :) · 12 Αυγούστου 2015\nIoannidou Maria: Χαίρε αγαπημένη Σοφία !!! Λειβαδίτης Παρασκευή Βράδυ!!! Το περίμενα μεταμεσονύκτια!! Εξαιρετικό !! Ξέρεις η <<αβάσταχτη ελαφρότητα του είναι>> να ακολουθεί εδώ και χρόνια!!!· 12 Αυγούστου 2015\nΣοφία Ντρέκου: Εμπνευσμένη από το ποίημα του Κυριακος Σαμαρας έγραψα την εισαγωγή με Λειβαδίτη.· 5 χρόνια\nZachariou Christos: η μετάνοια της αδιαφορίας σου θα γίνει προσευχή. Σπόρος του πόθου, να βρεθούμε ξανά σε μιαν άλλη ζωή. .... Εξαίρετο!!!. Εύγε Κυριάκος και Σοφία Χαίρε κα Ιφιγένεια και όλη η έμορφη γειτονιά.· 12 Αυγούστου 2015\nΚυριακος Σαμαρας: Ευχαριστώ για τα καλά σας λόγια, δεν υπάρχει Σοφία πιο όμορφο μουσικό κομμάτι για να περιγράψει με ήχους τον επικήδειο μιας απώλειας, εμπνευσμένο πολύ· 12 Αυγούστου 2015\nΣοφία Ντρέκου: Κυριάκο μας, ευχαριστούμε πολύ!!· 12 Αυγούστου 2015\nΣοφία Ντρέκου: Επίσης σας ευχαριστώ όλους και όλες για τα σχόλιά σας που με ανακουφίζουν και μου δίνουν ώθηση για κάτι καλύτερο κάθε φορά.· 12 Αυγούστου 2015\nΣοφία Ντρέκου: Ναι ο καλός μου αδελφός ο Κυριάκος. Μα γι'αυτό μου βγήκε έμπνευση και έδεσα το ποίημά του με εισαγωγή και μουσική και φώτο. ΚΙ όπως λέει και ο Κυριάκος η όλη ενορχήστρωση του άρεσε πολύ!!· 12 Αυγούστου 2015\nΤσίτσος Βασίλειος: Κι αν με ρωτήσετε γιατί μ΄αρέσουν τα κλαρίνα είναι γιατί στις μέρες μας σπανίζουνε και εκείνα ...αν με ρωτήσετε γιατί ο έρωτας μ' αρέσει είναι γιατί ο έρωτας τα θέλει όλα στη μέση, κι αν με βλέπεις να θρηνώ σε κάποιον τάφο επάνω , μη με ρωτήσεις άσε με , τα λογικά μου χάνω...· 12 Αυγούστου 2015\nΤσίτσος Βασίλειος και πίσω από αυτό που ήταν κρυμμένο και το αποκάλυψα για να φανεί είσαι Εσύ ...· 12 Αυγούστου 2015\nMaria Karagouni: Σοφία μου ευχαριστώ πολύ,πολύ όμορφο το ποίημα του φίλου μας Κυριάκου!!!· 12 Αυγούστου 2015\nΚερασία Παπαθανασίου: Σοφία και Κυριάκο πολλά- πολλά συγχαρητήρια.\nΠολύ νοσταλγικό!!· 12 Αυγούστου 2015\nΣτυλιανος Ματθαιου .................Αυτό δεν είναι επικήδειος.....Είναι εκταφή........!· 5 χρόνια\nTheo Sav Υπέροχο ποίημα...αλλά γιατί επικήδειος??? Είναι τόσο συγκινητικό τόσο ωραίο !!!!! Σ`ευχαριστω πολύ αγαπημένη μου Σοφη μου Σοφία για την αγάπη και το όμορφο άκουσμα !!! Ευχαριστούμε και τον Γλυκό Ποιητή του Έρωτα !!! Να έχετε μια πανέμορφη μέρα με χαρά!!!! Φιλάκια πολλά-πολλά με αγάπη !!!! <3 a="" href="https://www.facebook.com/photo.php?fbid=722805767816661&set=a.153645294732714&type=3&comment_id=724961884267716">5 χρόνια\nΣοφία Ντρέκου: Θεοδώρα μας ευγενεστάτη και αρχοντική σ' ευχαριστούμε για το άρωμα των λουλουδιών που φέρνεις μαζί με τα σχόλιά σου πάντα! Φιλιά και από μας και ο Θεός μεθ'ημών!· 12 Αυγούστου 2015\nTheo Sav Και εγώ σε αγαπώ!!!!! :-) :-) <3 a="" href="https://www.facebook.com/photo.php?fbid=722805767816661&set=a.153645294732714&type=3&comment_id=724966550933916" target="_blank">12 Αυγούστου 2015\nΚυριακος Σαμαρας: Ευχαριστώ πολύ, πάντως νομίζω πως υπερβάλλετε, υπερβολές συμπάθειας ή υπερβολές λόγω συμπάθειας θα έλεγα. Τώρα γιατί επικήδειος δεν ειναι εύκολο να απαντήσω, πολλά μπορείς να πεις, πάντως ο επικήδειος κρύβει μέσα του το τέλος μιας ιστορίας, μιας ζωής, περιγράφει κυρίως τις σημαντικές στιγμές, αποκρύπτοντας συνήθως συνειδητά τις βαθύτερες σκέψεις από τον πολύ κόσμο. Δεν παύει όμως αυτό το τέλος να φέρνει και μια καινούρια αρχή, μια καινούρια ζωή για όλους που σε καμιά περίπτωση δεν ειναι ξεκομμένη από την προηγούμενη. Ο θάνατος και η ζωή, το παλιό και το νέο, όταν αυτά τα δυο συμφιλιωθούν, το ένα θα βάλει τη σοφία της ωριμότητας και το άλλο τη ζωντάνια που χρειάζεται για να γίνει η ζωή πιο όμορφη, κι ο έρωτας κάτι ανώτερο, ιδανικό..· 12 Αυγούστου 2015\nMazlimi Maria: Αν και καθυστερημένα, σ΄ευχαριστώ πάρα πολύ καλή μου Σοφία που μοιράζεσαι μαζί μου αυτούς τους θησαυρούς ...το ποίημα είναι εξαιρετικό Κυριάκο, μπράβο σου ...μέσα από τον πόνο η τέχνη βιώνεται και δημιουργείται ...το μουσικό κομμάτι, απλά λατρεμένο !!!!! Καλή συνέχεια :)· 12 Αυγούστου 2015\nΣοφία Ντρέκου: Το πρώτο πωγωνίσιο μου άκουσμα... από τότε δηλώνω ερωτευμένη με το είδος του. Αφιερωμένο... 12 Αυγούστου 2015 στις 11:33 μ.μ.\n4:04 Πήγαινα Το Δρόμο Δρόμο\nValeria Raikou: Σοφία μου γλυκιά υποκλίνομαι...τι εξαιρετική ανάρτηση μοσχοβόλησες και μας ρίγησες συθέμελα.. 13 Αυγούστου 2015 στις 12:58 π.μ.\nΣοφία Ντρέκου: Βαλέριά μου σ'ευχαριστώ πολύ και χαίρομαι για την ποιοτική παρουσία σου στην ομάδα μας. Ο Θεός να σε έχει καλά! 13 Αυγούστου 2015 στις 1:32 π.μ.\nValeria Raikou: Με τιμά ο λόγος σου αγαπημένη μου Σοφία... πάντα υπό την Σκέπη Του...\n13 Αυγούστου 2015 στις 1:34 π.μ.\nPanayota Karastergiou: Σοφία, μία άλλη εκτέλεση εμπλουτισμένη. Από εκεί έμαθα το τραγούδι αυτό... Αφιερωμένο... :) 13 Αυγούστου 2015 στις 1:44 π.μ.\n3:52 Γυάλινα Γιάννενα [Χ. Κατσιμίχας - Μιχ. Γκανάς]\nΣοφία Ντρέκου: Παναγιώτα μου, είναι το ιδιαιτέρως αγαπημένο μου και η πρώτη εκτέλεση του τραγουδιού που άκουσα και μετά έψαξα το αυθεντικό. Ας είναι καλά οι Κατσιμιχαίοι !! Κοίτα εδώ... Σας ευχαριστώ ღ θερμότατα από καρδιάς ღ, ευγενικοί/ές και αρχοντικές/οί φίλοι και φίλες μου για τις ΕΥΧΕΣ σας. 13 Αυγούστου 2015 στις 2:19 π.μ.\nPanayota Karastergiou: Έέέέ΄λααααα! Αυτά είναι! Τα μεγάλα πνεύματα συναντώνται... :) 13 Αυγούστου 2015 στις 2:21 π.μ.\nΕύα [Avaki Momtsi]: Είναι ανυπέρβλητος ο άνθρωπος! Θέλω όμως να ελπίζω ότι υπαρχουν νέα παιδιά να συνεχίσουν το έργο του! Στη Φλώρινα υπαρχουν δυο νέα παιδιά από την οικογένεια Βαλκανη τα οποία έχουν βραβευθεί επανειλημμενα με αριστεία στην αρμονία, άξιοι συνεχιστές του παππού και του πατέρα τους! 9 Δεκεμβρίου 2015 στις 6:52 μ.μ.\n2:34 Μπάντα Φλώρινας Αδελφών Βαλκάνη\nΣυγγνώμη παππού ~ Οι συνταξιούχοι δεν χρειάζονται ...